Kawal Gajet Anak Dengan Google Family Link

Jika anda mempunyai anak-anak yang menggunakan telefon pintar atau tablet, anda mungkin akan bimbang tentang cara penggunaannya.

Aplikasi Google Family Link merupakan aplikasi yang berguna untuk para ibu bapa dalam mengawal penggunaan telefon pintar dikalangan anak-anak.

Family Link ialah aplikasi untuk ibu bapa yang berupaya dalam memantau penggunaan telefon pintar anak mereka.

Anda boleh mencipta kumpulan family pada akaun Google anda dan menjemput anak-anak untuk sertai kumpulan tersebut. Apabila semua anak telah sertai, maka anda boleh mula memantau serta mengawal aktiviti anak-anak secara jarak jauh.

Family Link ini tersedia untuk platform iPhone, iPad, atau Android. Akan tetapi, kebanyakan fungsinya hanya boleh dijalankan pada platform Android.

Screen time merupakan ciri yang ada dalam Family Link untuk mengehadkan masa skrin pada gajet anak-anak, tetapi fungsi ini hanya boleh digunakan pada peranti anak-anak dengan platform Android.

Dengan fungsi screen time, anda boleh melihat aplikasi yang digunakan, berapa lama ia digunakan dan berapa lama skrin dihidupkan. Seterusnya anda boleh tetapkan had masa untuk aplikasi tertentu boleh digunakan oleh anak-anak.

Ciri ini hanya berfungsi pada platform Android sahaja. Anak-anak akan sedia maklum yang jejak mereka sedang dipantau dan boleh dikesan oleh ibu bapa.

Setelah selesai penetapan dalam Family Link, ia akan memudahkan ibu bapa untuk menjejak peranti anak-anak di mana lokasi mereka berada.

Jika tidak terjadi kepada anda, mungkin anda pernah dengar cerita yang mana anak-anak terbeli permainan online dan ibu bapa terpaksa membayarnya. Dengan Family Link, anda boleh halang perkara ini daripada berlaku.

Ciri ini hanya berkesan jika digunakan di  Google Play Store sahaja. Untuk setup ciri ini, buka profil anak pada  Family Link dan pergi ke Manage Settings > Google Play > Google Play controls.

Di bawah ‘Purchases & Download Approvals’, tekan ‘Require Approval For’. Sekarang anda boleh tetapkan di mana anda mahu pengesahan anda sebelum transaksi dimuktamadkan.

Family Link  juga boleh mengehadkan kategori kandungan yang boleh dilihat pada Google Play Store.

Dengan fungsi ini, anda boleh pilih kategori tertentu sahaja untuk dipaparkan kepada anak-anak anda. Caranya ialah dengan membuka profil anak anda pada Family Link dan pergi ke Manage Settings > Google Play > Google Play controls.

Sekarang dalam ‘Content Restrictions’, anda boleh pilih kategori kandungan berdasarkan penarafan yang diberikan.

Internet merupakan sesuatu yang membimbangkan jika tiada kawalan. Ini disebabkan terlalu banyak kandungan yang berada di Internet.

Sukar untuk ibu bapa memantau anak-anak jika tiada alat bantu yang betul. Family Link dapat membantu untuk mengehadkan kandungan web yang boleh dicapai oleh anak-anak.

Family Link membolehkan ibu bapa untuk tetapkan tapisan tertentu pada pelayar web Google Chrome. Terdapat dua langkah untuk menetapkan perkara tersebut. Ia boleh dilakukan dengan pergi ke profil anak, kemudian ke Manage Settings > Google Chrome.

Akhir sekali, semoga maklumat ini berguna kepada ibu bapa dan dapat membantu menyelia penggunaan gajet anak-anak terutamanya pada era di mana segala-galanya hanya di hujung jari.

Ts. Mohd Fitri Edros merupakan seorang Pegawai Teknologi Maklumat Kanan di Pusat Pengurusan & Pembangunan Digital, Universiti Malaysia Perlis (UniMAP).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perdana Menteri Ke-10: Ulangan Atau Baharu?

Tarikh 19 November ini bakal menyaksikan rakyat Malaysia memilih barisan kepimpinan negara. Ia juga bakal menentukan siapakah yang akan menjadi Perdana Menteri Malaysia yang kesepuluh.

Empat tokoh dibariskan oleh empat gabungan parti utama. Dalam keempat-empat barisan tokoh yang dicalonkan, tiga daripadanya pernah menjadi Perdana Menteri iaitu Tun Dr Mahathir Mohamad, Tan Sri Muhyiddin Yassin, Dato’ Sri Ismail Sabri Yaakob.

Manakala antara keempat-empat calon ini, Dato’ Seri Anwar Ibrahim adalah tokoh yang belum lagi berada di tampuk paling tinggi kepimpinan eksekutif negara. Maknanya, kepimpinan beliau sebagai Perdana Menteri belum teruji.

Siapakah yang bakal dipilih oleh rakyat? Adakah rakyat memilih Perdana Menteri yang baharu atau rakyat lebih cenderung untuk mengulangi dan memberi peluang kali kedua kepada mereka yang pernah menjadi Perdana Menteri Malaysia?

Memilih calon akan membawa kepada kemenangan peribadi. Memilih parti gabungan akan membawa kemenangan pasukan dan pembentukan kerajaan. Namun, adakah peluang bagi satu gabungan yang ada ini memenangi majoriti mudah?

Beberapa institusi kajian seperti Merdeka Center, Endeavour-MGC dan IDE baru-baru ini melalui survei yang dilakukan, menunjukkan tiada satu pun gabungan parti yang akan mendapat majoriti mudah dengan memenangi 112 kerusi parlimen. Jadi, apakah yang akan berlaku?

Semua masih dalam keadaan luar jangka. Boleh sahaja Perikatan Nasional bergabung dengan Barisan Nasional, maka rakyat akan mendapat Perdana Menteri sama ada Muhyiddin atau Ismail Sabri, manakala Pakatan Harapan akan terus menjadi pembangkang.

Atau adakah peluang untuk Pakatan Harapan bangkit dengan majoriti mudah 112 kerusi? Ia hanya akan berlaku jika mereka mampu mempengaruhi rakyat dalam tempoh beberapa hari sebelum mengundi.

Oleh itu, siapa yang akan menjadi Perdana Menteri nanti bakal ditentukan oleh 60 peratus daripada keseluruhan pengundi.

Kenapa? Ini kerana pelbagai kajian dibuat menunjukkan bahawa 60 peratus pengundi ini adalah pengundi ‘atas pagar’ yang akan melihat ke saat terakhir siapakah yang menjadi pilihan mereka di kertas undi.

Manakala 40 peratus lagi adalah pengundi yang telah tetap pendirian. Walau apa pun yang berlaku, mereka tetap akan mengundi parti dukungan mereka, sama ada pemimpin mereka baik mahupun buruk.

Jadi, kepada pengundi 60 peratus yang mewakili majoriti rakyat Malaysia, andalah yang menentukan kerajaan yang bakal dibentuk.

Sama ada anda akan bersama dengan 40 peratus rakyat atau anda mahu memilih sesuatu yang baharu iaitu memberikan Malaysia seorang Perdana Menteri yang baharu, anda tentukan! Pilih dengan bijak!

Siti Hamisah Manan
Ketua Jabatan Penyiaran dan Multimedia
Pertubuhan IKRAM Malaysia


Dakwah bil hal, bukan buat hal!

Dalam usaha menyampaikan mesej Islam kepada masyarakat majmuk, salah satu perkara yang perlu dititikberatkan oleh para pendakwah ialah kita bukan sahaja ingin menang hujah, tetapi yang lebih utama adalah memenangi hati orang yang kita dakwahkan.

Di sini kita memahami betapa pentingnya aspek akhlak dalam pelaksanaan dakwah. Walaupun mungkin hujah kita tidak sehebat mana, namun jika kita mempamerkan akhlak yang mulia, itu pun sebenarnya sudah boleh menjadi senjata ampuh untuk menambat hati mereka.

Lazim kita mendengar bahawa orang bukan Islam tidak melihat agama Islam melalui al-Quran, tetapi mereka melihat Islam melalui akhlak orang Islam. Pernyataan ini mungkin ada kebenarannya.

Malah antara punca utama salah tanggapan orang bukan Islam terhadap Islam adalah kerana amalan dan tingkah laku orang Islam sendiri yang tidak mencerminkan ajaran Islam.

Kata mereka, “Saya lihat ramai orang Melayu hisap dadah, jadi mat rempit, buang anak, beri dan terima rasuah, minum arak, malah guna kata-kata yang kasar dan biadap. Bagi saya Islam bukan agama yang baik…”

Beberapa tahun dahulu pernah juga saya bertemu dengan seorang bukan Islam yang ingin bersyahadah. Saya bertanya kepada beliau, “Apa yang menyebabkan tuan berminat untuk memeluk Islam?”

Beliau menjawab, “Saya sebenarnya mempunyai beberapa orang pekerja Muslim di syarikat saya. Saya melihat akhlak mereka begitu baik dan mereka juga taat melaksanakan ibadah agama mereka. Saya dapat rasakan Islam adalah agama yang baik untuk saya. Sebab itu hati saya terbuka untuk menerima agama Islam…”

Segala pengalaman ini menambah keyakinan kita betapa pentingnya aspek akhlak dalam berdakwah. Malah dakwah bil hal adalah salah satu pendekatan yang efektif untuk mendekatkan masyarakat bukan Islam kepada agama Islam. Apakah itu dakwah bil hal?

Secara biasa dakwah bil hal boleh difahami sebagai dakwah melalui contoh teladan dan akhlak yang baik. Pada hakikatnya dakwah bil hal adalah pelaksanaan dakwah bil qudwah (keteladanan) dan dakwah bil amal (perbuatan).

Dengan kata lain, dakwah bil hal adalah dakwah yang dilakukan melalui penampilan kualiti peribadi dan aktiviti-aktiviti yang secara langsung menyentuh keperluan masyarakat.

Dalam hal ini, kita boleh menjadikan Nabi Muhammad SAW sebagai suri teladan. Dengan usaha dakwah baginda melalui akhlak jualah yang kemudiannya telah menarik ramai orang-orang di sekeliling baginda pada waktu itu untuk memeluk agama Islam.

Sesungguhnya Nabi Muhammad SAW adalah insan terbaik pilihan Allah kerana baginda mempunyai akhlak yang sangat mulia, sama ada kepada kawan mahupun lawan baginda.

Malah sebelum menjadi rasul, baginda mendapat gelaran ‘Al-Amin’ kerana sifat amanah yang terdapat pada diri baginda. Menariknya gelaran ini tidak pernah diberikan kepada sesiapa pun sebelum dan selepas baginda.

Allah berfirman dalam al-Quran yang bermaksud:

“Dan sesungguhnya kamu (Muhammad) benar-benar mempunyai akhlak yang agung.” (Al-Qalam 68 : 4)

Malah antara tujuan Rasulullah SAW diutuskan adalah untuk menyempurnakan akhlak yang mulia dalam kalangan manusia.

Daripada Abu Hurairah RA, baginda SAW bersabda, “Sesungguhnya aku diutuskan untuk menyempurnakan akhlak mulia.” (Hadis Riwayat Baihaqi dan al-Hakim).

Hisyam bin Amir pula pernah bertanya kepada Aisyah RA mengenai akhlak Rasulullah SAW. Aisyah menjawab, “Akhlak Nabi SAW adalah al-Quran.” (Hadis Riwayat Muslim)

Melalui sirah, kita boleh dapati beberapa kisah yang memaparkan kebaikan tingkah laku Rasulullah SAW terhadap orang bukan Islam. Sebagai contoh, pada suatu ketika orang-orang Yahudi pernah bersin di hadapan baginda.

Mereka berharap supaya baginda mengucapkan “Yarhamukumullah” (semoga Allah merahmatimu). Namun baginda mengucapkan perkataan yang lebih baik kepada mereka iaitu “Yahdikumullah wayuslihu baalakum” (semoga Allah memberi hidayah kepadamu dan memperbaiki urusanmu).

Kisah ini diceritakan oleh Abu Musa al-Asy’ari RA dalam hadis yang diriwayatkan oleh Imam Ahmad, Abu Dawud dan Tirmidzi.

Nabi Muhammad SAW turut memberikan layanan baik kepada orang bukan Islam seolah-olah mereka adalah ahli keluarga baginda. Melalui Anas bin Malik RA, pernah ada seorang budak Yahudi yang menjadi pembantu kepada Nabi SAW yang kemudiannya jatuh sakit.

Kemudian baginda pun pergi menziarahi budak Yahudi tersebut dan duduk di sisi kepalanya sambil berkata, “Terimalah Islam.” Lantas budak itu memandang ke arah ayahnya yang berada di sisinya.

Si ayah pun berkata, “Taatlah kepada kata-kata Abu al-Qasim!” Lalu budak itu pun memeluk Islam. Kemudian Nabi SAW pun keluar seraya berkata, “Segala pujian itu adalah untuk Allah yang telah menyelamatkannya daripada api neraka.” Hadis ini diriwayatkan oleh Imam Bukhari.

Dalam hadis riwayat Muslim pula, pernah satu ketika satu jenazah orang Yahudi diusung berdekatan Nabi SAW, lalu baginda bangun. Ada sahabat berkata kepada baginda, “Ia adalah jenazah orang Yahudi.” Maka baginda menjawab, “Bukankah dia juga seorang manusia?”

Nah, kita lihat begitu tinggi akhlak Nabi SAW yang memuliakan orang bukan Islam, walaupun mungkin orang Yahudi itu sewaktu hidupnya adalah seorang yang membenci Islam, malah mungkin pernah menyakiti baginda!

Akhlak Nabi Muhammad SAW yang memuliakan sesama manusia ini bersesuaian dengan ayat Al-Quran yang menjelaskan bahawa Allah sendiri memuliakan manusia ciptaan-Nya, tidak kira orang itu beragama Islam mahupun bukan beragama Islam.

Kemuliaan ini adalah dalam konteks pemberian rezeki yang baik-baik dan kelebihan-kelebihan lain yang diberikan kepada mereka dalam kehidupan di dunia. Firman Allah yang bermaksud:

“Dan sungguh, Kami telah MEMULIAKAN anak cucu Adam, dan Kami angkut mereka di darat dan di laut, dan Kami beri mereka rezeki dari yang baik-baik dan Kami lebihkan mereka di atas banyak makhluk yang Kami ciptakan dengan kelebihan yang sempurna.” (Al-Israa’ 17 : 70)

Rasulullah SAW turut menunjukkan akhlak yang mulia kepada individu bukan Islam yang memusuhi baginda. Sebagai contoh, dalam satu kisah daripada Anas bin Malik r.a., seorang Yahudi melalui depan Rasulullah SAW lalu dia berkata, “Assamu’alaikum” (maut ke atas kamu).

Lalu Rasulullah SAW bertanya sahabat, “Adakah kamu dengar apa yang dia kata?” Sahabat baginda menjawab, “Dia berkata ‘assamu’alaika’, adakah kami perlu membunuhnya wahai Rasulullah?”

Baginda berkata, “Jangan. Jika ahli kitab memberi salam ke atas kamu, maka kamu jawablah sahaja ‘wa’alaikum’ (dan ke atas kamu juga).” Hadis ini diriwayatkan oleh Bukhari.

Dalam peristiwa lain, seorang wanita Yahudi telah datang bertemu Rasulullah SAW dengan membawa daging biri-biri yang beracun, lalu baginda pun memakannya. Kemudian wanita itu dibawa bertemu baginda, maka baginda bertanya tujuan wanita tersebut berbuat demikian.

Wanita Yahudi tersebut menjawab, “Aku mahu membunuhmu.” Rasulullah SAW menjawab, “Allah tidak akan mengurniakan kekuatan kepadamu untuk melakukannya.” Para sahabat bertanya kepada baginda, “Perlukah kita membunuhnya?” Baginda menjawab, “Tidak.” Kisah ini juga diceritakan oleh Anas bin Malik RA dalam hadis riwayat Bukhari dan Muslim.

Akhlak mulia Rasulullah SAW bukan sahaja kepada individu, malah juga kepada kaum yang menentang dakwah baginda.

Dalam kisah yang masyhur, selepas kematian Khadijah RA dan Abu Talib (isteri dan bapa saudara Rasulullah SAW) pada tahun ke-10 kenabian, Rasululllah SAW dengan ditemani oleh Zaid bin Haritsah RA pergi berdakwah kepada Bani Thaqif di Taif.

Selama 10 hari di sana, baginda bukan sahaja dicerca dan dihina, malah akhirnya baginda dibaling batu sehingga mendapat kecederaan oleh budak-budak yang diupah oleh pemuka Bani Thaqif untuk menyakiti baginda.

Kemudian datang malaikat gunung yang berkata kepada Rasulullah SAW, “Wahai Muhammad, sekiranya engkau mahu, aku akan timpakan dua gunung itu (dua bukit yang terdapat di Mekah) ke atas mereka.” Baginda menjawab dengan sabdanya:

“Bahkan aku berharap agar Allah akan melahirkan daripada kalangan mereka itu seorang hamba yang hanya akan menyembah-Nya dan tidak menyekutukan-Nya.” (Riwayat Bukhari dan Muslim)

Begitu lembut hati Nabi SAW Baginda tidak sedikit pun ada rasa ingin membalas dendam terhadap orang-orang yang menyakitinya. Walaupun baginda mendapat tawaran daripada malaikat untuk menghancurkan Bani Thaqif, namun baginda tetap mendoakan kebaikan dan hidayah untuk mereka.

Kita lihat pula dalam peristiwa Perang Uhud. Umat Islam mengalami kekalahan dan ramai sahabat mati syahid. Antara mereka ialah bapa saudara Rasulullah SAW yang sangat baginda kasihi iaitu Hamzah bin Abdul Mutalib.

Dalam keadaan kesedihan, baginda tetap mendoakan kebaikan untuk kaum kafir Quraisy yang sangat memusuhi baginda dan tidak menaruh dendam terhadap mereka. Baginda SAW memohon kepada Allah:

“Ya Allah! Berilah hidayah kepada kaumku. Sesungguhnya mereka tidak mengetahui.” (Riwayat al-Baihaqi)

Kemuliaan akhlak Rasulullah SAW ini diakui oleh orang bukan Islam termasuk mereka yang pernah menentang dakwah baginda.

Dalam satu kisah yang panjang yang diriwayatkan oleh Bukhari dan Muslim, seperti yang diceritakan oleh Ibnu Abbas RA, pernah berlaku dialog di antara Abu Sufyan bin Harb, seorang tokoh kafir Quraisy dengan Heraklius, pemerintah kerajaan Rom setelah berlakunya peristiwa Perjanjian Hudaibiah.

Mereka berbincang tentang pengakuan Muhammad sebagai utusan Allah. Setelah mendengar penerangan daripada Abu Sufyan, Raja Heraklius akhirnya berkata, “Aku telah bertanya kepadamu apa yang dia perintahkan kepada kamu, lalu kamu menjawab bahawa dia memerintahkan kamu untuk solat, bersedekah (zakat), menjauhkan diri daripada perbuatan buruk, menunaikan janji dan melaksanakan amanah. Ini adalah antara sifat-sifat seorang Nabi.”

Pengiktirafan terhadap ketinggian akhlak Rasulullah SAW turut diberikan oleh tokoh-tokoh bukan Islam pada zaman moden. Pierre Montet, seorang profesor di Geneve University pernah menulis di dalam bukunya bertajuk Muhammad seperti berikut, “Dia (Muhammad) seorang yang mulia budi pekertinya, baik pergaulannya, manis tutur katanya, adil pertimbangannya dan benar ucapannya.”

Edward Gibbon (1737-1794) yang dianggap sebagai sejarawan Inggeris terbesar pada zamannya pula menulis di dalam bukunya History of the Saracen Empire, “Kejayaan hidup Muhammad yang luar biasa disebabkan oleh kekuatan akhlak semata-mata, tanpa pukulan pedang.”

Manakala Clement Huart (1854-1927), seorang orientalis berbangsa Perancis menulis di dalam salah satu bukunya, “Peribadi Muhammad mempunyai martabat yang tinggi dan sangat terkenal kejujurannya. Baginda merupakan teladan tertinggi dalam segala perkara, khususnya dalam soal kesabaran, ketabahan dan kemantapan tekadnya.”

Maka sebagai umat Nabi Muhammad SAW, menjadi tanggungjawab kita untuk mencontohi akhlak baginda, bukan sekadar terhadap saudara seagama, malah lebih utama lagi akhlak mulia kita adalah kepada mereka yang berlainan agama dengan kita jika kita ingin menarik mereka kepada agama Islam.

Telah terbukti bahawa dengan akhlak yang mulia, ia boleh mendatangkan imej yang baik terhadap agama Islam. Jika akhlak buruk yang kita pamerkan walau sebijak mana kita berkata-kata, sudah tentu ia boleh pula menjejaskan reputasi agama Islam di mata mereka.

Pendek kata, kita dakwah bil hal, bukan buat hal!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sasterawan Negara, selebriti meriahkan Sayembara Deklamasi Puisi Palestin

Sayembara anjuran Unit Seni Jawatankuasa Media Wanita IKRAM dengan kerjasama Rose2Rose (agensi kemanusiaan wanita di bawah MyCARE) dan IKRAM Siswa telah berlangsung dengan jayanya di Dewan Cempaka, National Institute Of Occupational Safety And Health (NIOSH) di sini.

“Sayembara Deklamasi Puisi Palestin ini adalah kesinambungan daripada Sayembara Puisi Whatsapp 2014, penerbitan buku 99 Puisi Untuk Palestin dan pelancaran buku tersebut dalam Pesta Buku Antarabangsa Kuala Lumpur (PBAKL) 2015,” demikian ujar Pengarahnya, Atriza Umar.

Menurutnya, ramai yang maklum akan nasib rakyat Palestin yang masih dibelenggu penjajahan sejak tahun 1948.

“Ketika negara kita sudah berjaya mengecap nikmat kemerdekaan lebih setengah abad, Palestin terus menderita di bawah penjajahan Zionis Israel yang rakus merampas tanah dan mengaut hasil mahsul bumi barakah Palestin,” ujar Pengarah bersama sayembara ini, Puan Atiqah Muhammad Khuzaini.

Saban hari pasti sahaja ada rumah rakyat Palestin dirobohkan, kebun dimusnahkan, atau pemuda-pemudinya ditangkap dan dipenjarakan tanpa bicara, jelasnya lagi.

“Tidak kurang juga ada yang terkorban di muncung senapang tentera rejim Zionis Israel. Wanita Palestin merupakan golongan yang paling teruk terkesan apabila terpaksa menyaksikan semua ini menimpa anak dan suami di hadapan mata mereka sendiri.”

Dalam pada itu, beliau yang juga Ketua Unit Seni Media Wanita berkata, penderitaan rakyat Palestin wajar mendapat pembelaan kita semua.

“Siapa lagi yang layak untuk membela mereka melainkan kita semua yang sudah merasai nikmat kemerdekaan. Tidak sewajarnya kita sekadar berpuas hati dengan kemerdekaan negara kita sendiri walhal kita dapat menyaksikan dengan jelas kesengsaraan saudara kita di Palestin yang masih dibelenggu penjajahan.”

Tambah Atiqah pula, bak kata Nelson Mandela, Bapa Kemerdekaan Afrika Selatan “…kemerdekaan kita tidak lengkap tanpa kemerdekaan Palestin!”

“Bagi mengisi dan menghargai kemerdekaan yang dikecapi, juga bagi menyebarkan kesedaran tentang penderitaan rakyat Palestin dan kepentingan untuk kita berjuang bersama-sama mereka menuntut kemerdekaan, Wanita IKRAM, Rose2Rose dan IKRAM Siswa bergabung tenaga menganjurkan Sayembara Deklamasi Puisi Palestin pada hari ini.”

“Selain sayembara puisi, program hari ini juga menyaksikan pelancaran buku Bangkit Gaza. Ini merupakan buku kedua karya penulis-penulis Rose2Rose selepas buku Tempur Gaza pada tahun 2015. Hadir merasmikan pelancaran buku ini adalah Dr. Hjh Fauziah Mohd Hassan, Penasihat Rose2Rose merangkap Pengerusi Jawatankuasa Pembelaan Umat Sejagat Wanita IKRAM,” ujar Atiqah.

Beliau turut memaklumkan akan penyertaan Dr. Fauziah dalam satu misi antarabangsa iaitu ‘Women’s Boat to Gaza’ yang akan berlepas pada 14 September nanti dari Barcelona.

“Misi ini merupakan inisiatif berterusan warga antarabangsa membantah dan meruntuhkan kepungan ke atas Gaza oleh rejim Zionis Israel. Wanita IKRAM dan seluruh wanita di Malaysia boleh berbangga atas pemilihan Dr. Fauziah ini. Sesungguhnya ini adalah pengiktirafan ke atas sumbangan wanita Malaysia kepada wanita di Palestin,” ujar Atriza pula.

Harapan beliau, semoga program hari ini mencapai objektifnya dan berjaya menyemarakkan lagi kegiatan dakwah melalui sastera.

Sayembara tersebut adalah merupakan acara kemuncak peringkat nasional selepas beberapa siri sayembara yang diadakan di peringkat negeri sejak bulan Mei yang mana para peserta yang bertanding pada hari ini adalah yang dipilih daripada kalangan yang terbaik untuk mewakili negeri masing-masing.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita, pereka fesyen kena terima teguran

Timbalan Ketua Wanita IKRAM, Dr Hafidzah Mustakim berkata, ia berikutan pandangan Mufti Pulau Pinang, Datuk Dr Wan Salim Wan Mohd Noor yang menegur agar pereka fesyen patuh syariah.

“Secara umum IKRAM amat bersetuju dan menyambut baik teguran khususnya kepada wanita Islam, fikirkan sudut positif terhadap teguran ini atau mempolemikkan lagi teguran beliau dengan pelbagai tafsiran.

“Untuk membina masyarakat sejahtera teguran yang positif dan membina adalah merupakan satu budaya yang sihat ke arah membina masyarakat yang saling tolong menolong ke arah kebaikan,” katanya ketika mengulas berhubung teguran mufti kepada pereka tudung agar patuh syariah.

[ARTIKEL BERKAITAN: Pereka tudung perlu ikut syariat Islam]

Hafidzah berkata, Islam sebagai agama dan cara hidup yang lengkap mempunyai konsep kesederhanaan jauh dari sebarang ekstremisme.

“Dalam bertudung atau berhijab pun konsepnya adalah mudah namun tidak boleh di pandang mudah, tudung hendaklah menutupi aurat, tidak jarang, tidak boleh memakai sanggul tinggi dan bukan untuk bermegah dan bermegah-megah.

“Tujuan pemakaian tudung paling utama agar wanita Islam lebih dikenali sebagai wanita yang suci dan bermaruah.

Tambahnya, pemakaian hijab mengikut syariah berkadar terus kefahaman seseorang terhadap hikmah perintah berhijab itu sendiri oleh ALLAH SWT.

Katanya, IKRAM yakin jika wanita Islam itu faham tentang hikmah bertudung semakin dia akan patuh syariah

Malah, menurutnya, tujuan alim ulama dan bijak pandai untuk menasihati adalah hikmah untuk memastikan negara terus aman dan dirahmati.

Sumber: Sinar Harian | 5 April 2016 | http://bit.ly/1qr4scI


Mengurus kebimbangan semasa wabak COVID-19

Peningkatan demi peningkatan kes positif dan jumlah kematian akibat wabak ini sudah pasti meningkatkan lagi kebimbangan dan rasa panik dalam kalangan penduduk dunia.

Bagaimanakah caranya seseorang itu menangani kebimbangan dalam menghadapi situasi kritikal ini? Berikut adalah beberapa langkah untuk mengurus kebimbangan semasa wabak COVID-19:

Kajian ketika wabak H1N1 menunjukkan bahawa ketidaktoleransi terhadap ketidakpastian meninggikan risiko mengalami kebimbangan di luar kebiasaan.

Beransur-ansur belajar untuk menerima ketidakpastian dalam kehidupan dengan mengurangkan tingkah laku mencari kepastian. Contohnya, jangan terus mesej rakan untuk mendapatkan jawapan kepada satu persoalan. Setelah kita terlatih dari segi toleransi terhadap ketidakpastian, kita boleh mengurangkan waktu dalam sehari untuk memeriksa Internet untuk mendapatkan berita terkini tentang wabak COVID-19.

Lagi kita cuba lawan kebimbangan, lagi meningkat tahap kebimbangan. Ada yang cuba makan berlebihan, ada yang menonton TV berlebihan, ada yang asyik bertanya soalan kepada keluarga, rakan, atau doktor dan ada yang asyik memeriksa portal-portal berita untuk mendapatkan maklumat terkini tentang wabak COVID-19 untuk mengelak daripada perasaan bimbang. Walaupun aktiviti-aktiviti ini boleh mengurangkan kebimbangan secara sementara, ia boleh meningkatkan lagi kebimbangan dalam jangka panjang.

Menerima rasa kebimbangan itu sebagai satu proses semula jadi yang diciptakan oleh Allah supaya kita lebih berhati-hati. Labelkan perasaan itu secara objektif tanpa penilaian, kurangkan merujuk kepada berita-berita mengenai wabak COVID-19 kecuali daripada sumber yang sahih dan teruskan kehidupan senormal mungkin untuk mengurangkan impak kebimbangan.

3. Alihkan perhatian kepada kebimbangan berbentuk makna kehidupan

Berhadapan dengan kemungkinan kematian boleh meningkatkan kebimbangan.

Fikirkan kembali tentang peranan kita dalam kehidupan. Bagi orang Islam, lakukan refleksi peranan kita sebagai hamba dan khalifah Allah di muka bumi. Carilah kekuatan daripada amalan solat, membaca al-Quran, zikir, doa, malah aktiviti tafakur tentang kejadian alam. Perkuatkan hubungan dengan Allah melalui ibadah. Perkuatkan hubungan dengan manusia dengan sikap rahmah.

4. Yakini keupayaan manusia untuk bangkit semula daripada ujian

Otak manusia memang suka meramal perkara yang buruk: “Bagaimana jika aku dijangkiti di tempat kerja, sekolah atau masjid? Bagaimana kalau aku kena kuarantin? Bagaimana kalau bisnes aku rugi?”

Tapi hakikatnya, manusia biasanya berlebih-lebihan dalam membuat penilaian tentang kesan buruk sesuatu kejadian dan kurang mengiktiraf bagaimana ramai manusia berjaya mengharungi satu-satu kepayahan dengan jayanya.

Bacalah kisah mereka yang berjaya bangkit semula daripada dugaan hidup. Bagi orang Islam, baca kisah Nabi-nabi AS dan Sahabat-sahabat RA terdahulu bagaimana sebahagian besar mereka berjaya bangkit daripada ujian yang mereka hadapi. Semaikan sifat-sifat mahmudah (terpuji) seperti yakin dan tawakal, sabar dan reda, cinta dan harap, yang boleh mengurangkan perasaan kebimbangan.

5. Elakkan berlebih-lebihan dalam menanggapi ancaman

Ya, COVID-19 boleh jadi berbahaya dengan 1.4 hingga 2.3 peratus kadar kematian. Langkah pencegahan jangkitan memang perlu.

Tapi, psikologi manusia cenderung untuk berlebih-lebihan dalam persepsi mereka terhadap ancaman luar biasa berbanding ancaman biasa seperti kemalangan jalan raya ataupun jangkitan semasa musim banjir. Informasi berlebihan daripada media biasanya menyebabkan rasa takut yang melampaui batas.

Kurangkan pendedahan kepada berita COVID-19 kepada 30 minit sehari. Pendedahan berlebihan kepada situasi yang tidak pernah dialami sebelum ini boleh menyebabkan kebimbangan luar kawalan. Dan kebimbangan luar kawalan boleh menjejaskan kesihatan mental kita.

Tahap tekanan/stres yang di luar kemampuan kita mengurusnya boleh membawa kepada kebimbangan luar kawalan dan boleh menjejaskan sistem imun badan.

Perlu tidur yang cukup, senaman yang berkala, aktiviti-aktiviti ketara sedar (mindfulness), bertafakur tentang alam semula jadi dan teknik pernafasan/relaksasi yang betul ketika berada dalam keadaan tertekan/stres. Bagi orang Islam, ia boleh ditambah dengan memperbanyakkan amalan-amalan sunat yang boleh memberi rasa ketenangan kepada diri.

7. Dapatkan bantuan profesional, jika perlu

Mereka yang sudah ada atau berisiko untuk mengalami kecelaruan berkaitan kebimbangan (anxiety-related disorder) akan merasai kebimbangan yang lebih daripada biasa ketika berlaku wabak. Mereka mungkin mengalami simptom yang boleh menjejaskan pembelajaran, pekerjaan, hubungan kekeluargaan dan aktiviti dalam masyarakat.

Rujuk doktor dan pakar seperti ahli psikologi klinikal dan doktor psikiatri untuk mendapatkan terapi yang sesuai.

Moga kita berjaya mengharungi cabaran wabak COVID-19 ini dan bangkit semula menjadi insan yang lebih baik.

Penulis: Dr Alizi Alias, ahli psikologi organisasi

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Debat Antarabangsa MUSLEH ke-6: 92 pasukan bakal berentap

Pertubuhan Ikram Malaysia (IKRAM) dan MUSLEH Bhd akan menganjurkan Kejohanan Debat Antarabangsa Pelajar MUSLEH 2014 (MUSLEH International Students Debating Championship 2014) pada 22-26 Ogos 2014 di Hotel Putra, Jalan Tun Razak dan Universiti Teknologi Malaysia Kuala Lumpur.

Kejohanan lima hari ini akan dianjurkan bersama dengan Universiti Teknologi Malaysia (UTM), Universiti Islam Antarabangsa Malaysia (UIAM), Kementerian Pendidikan Malaysia (KPM) dan International Centre for Educational Excellence (ICEE).

Kejohanan ini bertujuan untuk menjadi medan bagi membentuk sifat yakin diri para pendebat melalui kemampuan berhujah dan mempertahankan hujah dengan cara beradab, penuh berhikmah dan boleh diterima pihak lawan.

Kepetahan dan kefasihan serta teknik pemikiran yang kritis digabungkan secara bersama dalam menyampaikan perdebatan dengan sempurna.

Kejohanan ini juga akan menjadi medan pertemuan, perbincangan dan perkongsian pengalaman di antara penyelidik, penggiat, pengusaha dan pihak yang berkepentingan dalam sistem pendidikan Islam negara dan serantau.

Sembilan puluh dua buah pasukan daripada sekolah-sekolah di Malaysia, Singapura, Thailand, Pakistan, Negara Brunei Darussalam, Qatar dan Indonesia akan berdebat atas tema-tema yang meliputi politik, ekonomi, alam sekitar, sosial, sukan, kesihatan dan pendidikan.

Kejohanan ini dibuka kepada tiga kategori iaitu Bahasa Melayu, Bahasa Inggeris dan Bahasa Arab. Kejohanan ini berdasarkan format debat ala-Parlimen Malaysia yang mengaplikasikan sistem “power match” berkumpulan yang lazimnya digunakan dalam pertandingan-pertandingan antara universiti di peringkat antarabangsa.

Sila layari laman web kejohanan di http://muslehdebate.com/ dan Facebook: ”Musleh ISDC” untuk maklumat terkini.

Majlis Perasmian Penutup dan penyampaian hadiah akan disempurnakan oleh YB Dato’ Seri Idris Bin Jusoh, Menteri Pendidikan II mulai 2.00 petang Selasa 26 Ogos 2014.

Pihak penganjur mengalu-alukan kehadiran semua bagi menyaksikan program yang amat bermakna ini.

Untuk maklumat lanjut,  sila hubungi Sekretariat, Ustaz Megat Mohamad Amin (019-2687058)/ Anas Shafie (019-3071575) atau emel muslehdebate@gmail.com / ikrammusleh2014@gmail.com

6th MUSLEH International Students Debating Championship 2014

Kejohanan Debat Antarabangsa Pelajar MUSLEH Ke-6 2014


Kemalangan dua anak muda: IKRAM Ucap Takziah

Pertubuhan IKRAM Malaysia (IKRAM) melahirkan rasa dukacita atas kehilangan dua orang anak muda, Abdul Muhaimin Azmi dan Muhamad Haziq Ahmad Daud dalam kemalangan yang berlaku di kilometer 15.1, Lebuhraya Lingkaran Penyuraian Trafik Kajang (SILK) arah Semenyih, pada jam 1.20 tengah hari Rabu, 1 Mac 2017.

IKRAM mengucapkan takziah kepada semua ahli keluarga dan sahabat handai almarhum Abdul Muhaimin dan almarhum Muhamad Haziq.

Almarhum Abdul Muhaimin, 19, merupakan anak kepada Ustaz Azmi Harun, guru sebuah sekolah IKRAM MUSLEH, Sekolah Rendah Islam Aman, Kota Bharu, juga adik kepada saudara Ahmad Ubaidah Azmi, ahli IKRAM Kajang. Almarhum Muhamad Haziq, 24, merupakan seorang graduan Universiti Paul Sabatier di Toulouse, Perancis.

Kedua-dua almarhum merupakan pekerja syarikat Clean Hero di Kajang, yang menyediakan khidmat mencuci karpet, kusyen kereta, sofa dan tilam secara bergerak, diusahakan oleh saudara Mahfuz Mohammad, ahli IKRAM Kajang.

Mereka telah mengalami kemalangan semasa dalam perjalanan ke rumah pelanggan untuk melakukan tugas cucian.

Atas usaha dan kegigihan mereka untuk berdikari dalam mencari rezeki yang halal, marilah kita bersama-sama mendoakan agar roh mereka ditempatkan bersama para syuhada dan solihin.

Semoga semua ahli keluarga almarhum Abdul Muhaimin dan almarhum Muhamad Haziq tabah dan sabar dalam mengharungi ujian ini.

Hj Nahar Md NorSetiausaha Agung IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pembunuhan Mesir: Kenyataan media IKRAM Siswa

Seperti yang kita sedia tahu, ribuan  penyokong Presiden sah Mesir, Dr Morsi yang digulingkan oleh tentera,  telah berkumpul dan bertapak di beberapa lokasi sekitar Mesir seperti  Dataran Rab’ah Adawiyah dan Dataran Nahdhah. Mereka berkumpul atas dasar  menuntut hak mengembalikan Presiden yang telah dipilih melalui  pilihanraya yang adil dan sah.

Pihak berkuasa yang terdiri  daripada tentera dan polis pada Rabu 14 Ogos 2013 telah  sewenang-wenangnya membunuh sehingga kini lebih daripada 2,600 orang dan  mencederakan 10 ribu penyokong Morsi. Ratusan ditangkap dan beberapa  wartawan turut ditembak dengan alasan ingin menyuraikan penunjuk  perasaan. Tindakan zalim dan tidak berperikemanusiaan yang diketuai oleh  Jeneral Abdul Fattah al-Sisi ini wajar dikutuk oleh semua masyarakat  antarabangsa kerana bertindak melampau dalam menyuraikan penyokong  kebenaran.

Apa sekalipun alasan yang diberikan oleh pihak  berkuasa, pembunuhan kanak-kanak, wanita dan orang tua serta menghalang  pasukan perubatan daripada menjalankan kerja adalah suatu tindakan yang  di luar prinsip kemanusiaan. Apatah lagi membakar dan memusnahkan  hospital yang penuh dengan ubat-ubatan serta tempat-tempat ibadat hanya  dengan alasan ingin menjaga keamananan negara.

Pelbagai  tuduhan dilemparkan seperti penyokong Morsi membawa senjata, membunuh  tentera dan polis dan lain-lain tuduhan palsu, hakikatnya ia adalah  bertujuan untuk mengaburkan masyarakat dunia dan menjadikannya alasan  untuk pembunuhan dan kezaliman terus berlaku. Sebahagian pemimpin dunia  khususnya negara Islam masih bertindak berdiam diri tanpa menyatakan  pendirian mereka terhadap kekejaman kerajaan haram Mesir.

Oleh itu, IKRAM Siswa mewakili suara sebahagian daripada mahasiswa tanah air menuntut kesemua pihak-pihak yang terbabit supaya:

1. Hentikan pembunuhan beramai-ramai penunjuk perasaan yang aman.

2. Kembalikan hak rakyat yang telah memilih pemimpin yang sah, Dr Morsi.

3. Negara-negara Islam mengutuk dan mengecam tindakan tentera pimpinan As Sisi.

4. Kerajaan Malaysia menyatakan pendirian yang tegas terhadap kezaliman yang berlaku di Mesir.

5. Rakyat Malaysia sama-sama menyokong “legitimacy” Presiden Morsi.


Perkhemahan I-OREX 0102 kukuh ukhuwwah, amal jama’ie dan kepimpinan

Objektif perkhemahan ini ialah untuk mengukuhkan ukhuwwah dan tsiqah sesama peserta, melatih ahli hidup susah dalam amal jama’ie dengan menanamkan aspek  persediaan jasmani, jiwa, akal dan agama. Selain itu, ia bertujuan melahirkan ahli yang seimbang daya pimpinan, kerjasama berpasukan dan kecergasan fizikal, serta mencungkil bakat dan potensi peserta.

Peserta tiba ke kem dengan menaiki bas dan dimulai dengan taklimat oleh Kem Komandan, Sdr Azmil) dan Ice Breaking oleh Sdr Urwah Saari. Penempatan peserta yang asalnya berada di khemah terpaksa ditukar kepada dorm kerana keadaan tanah yang amat tidak mengizinkan akibat hujan lebat pada hari sebelumnya.

Antara slot menarik dalam I-OREX ini ialah Treasure Hunt yang begitu mencabar bagi peserta dan juga urusetia, Memasak Ala Pengakap & Pemancing, tazkirah Maghrib oleh Sdr Ahmad Yusri Azme (Abu Dzar) bertajuk Akhlak Ummph diikuti dengan persembahan peserta dalam Malam Seribu Bintang.

Keesokannya, diadakan Qiamullail, tazkirah Subuh oleh Dr Ahmad Sharifuddin bertajuk Cintaku 100 Persen, Jungle Trekking menuju ke air terjun untuk menghilangkan penat lelah para peserta  diikuti dengan slot penyampaian hadiah dan penutup.

Semoga objektif perkhemahan I-OREX untuk mengukuhkan ukhuwwah, melatih hidup susah dalam amal jama’ie dan melahirkan ahli yang seimbang daya pimpinan dapat dicapai, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bengkel 3S3S usaha hasilkan skrip TV patuh syariah

Sebaga usaha serius untuk menghasilkan skrip TV patuh syariah, seramai enam orang peserta telah mendapat tunjuk ajar secara langsung daripada penulis buku dan pakar penulisan skrip TV Malaysia, Haji Zabidi Mohamed.

Bengkel 3S3S yang bermaksud 3 Sesi 3 Sinopsis ini mensasarkan para peserta perlu menyiapkan tiga sinopsis yang baik dalam tiga sesi yang berlangsung.

Pengarah Ansar Creative Media Sdn Bhd, Pn Sazira Abd Aziz berkata, fokus utama bengkel kali ini adalah untuk menghasilkan skrip TV yang bakal dihantar kepada stesen TV pada Ogos nanti.

“Kami mengharapkan komitmen peserta yang hadir ini akan berterusan sehingga selesai ketiga-tiga bengkel dan akhirnya kita berjaya menghasilkan tiga sinopsis skrip yang boleh dihantar ke setesan TV Ogos ini,” jelas beliau.

Haji Zabidi bersama para peserta Bengkel 3S3S

Sementara itu, Zabidi turut berkongsi perasaan terujanya dapat bersama dan berkongsi ilmu penulisan skrip kepada peserta yang terpilih serta memberi pendedahan dan ilmu baru mengenai dunia penulisan skrip.

Sebagai mentor, beliau turut mengalu-alukan kehadiran lebih banyak penulis baru yang berpotensi untuk terlibat dalam penulisan skrip TV yang patuh syariah.

“Orang silap apabila berfikir skrip TV patuh syariah akan menghalang mereka untuk melakonkan banyak perkara, namun sebaliknya, skrip TV yang patuh syariah akan membuka lebih banyak  jalan untuk mereka melakukan banyak perkara dalam drama atau filem,” kata beliau.

Para peserta bengkel juga didedah dan diajarkan tentang beberapa struktur  filem atau drama yang boleh digunakan dalam penulisan skrip nanti.

Semoga matlamat dan objektif Bengkel 3S3S ini dapat dicapai dengan jayanya dan lebih ramai penulis skrip TV yang patuh syariah dapat dilahirkan selepas ini, insya-Allah.


Menghindari toksik fikiran

Era sekarang banyak sekali orang menawarkan ketidakmanfaatan, sibuk dengan sesuatu yang tidak manfaat buat hidupnya. Dia dijadikan sibuk dengan sesuatu yang mensia-siakan waktu. Hidupnya yang sangat berharga jadi percuma kerana dia suka sekali dengan racun-racun fikiran yang dia ciptakan sendiri.

Racun fikiran inilah yang membuat seorang Muslim tidak mampu melakukan perkara terbaik dalam hidupnya. Dia melihat kepada satu titik dan tidak beranjak kepada tahap selanjutnya, penuh dengan intrik (tipu daya) dan tidak melangkah lebih maju lagi, penuh kebencian, dendam dan konflik peribadi.

Kenapa boleh terjadi seperti ini? Apa yang sedang terjadi?

Sebagaimana sempurna untuk berkarya tentu tidak ada masalah, malah perlu sempurna jika hubungannya berkaitan dengan urusan pekerjaan. Sewajarnya tidak ada yang salah, harus tampil nombor satu, tidak boleh banyak salahnya dan minimumkan kesalahan yang ada.

Namun, jangan sampai mahu sempurna dalam kehidupan, kerana kehidupan tidak akan sempurna. Orang di sekitar kita tidak boleh dituntut sempurna. Mengejar keinginan tidak apa-apa. Tetapi jika mengejar orang lain untuk menjadi sempurna seperti yang kita inginkan, inilah yang sangat susah.

Fikiran seperti ini akan menjadi racun. Sebab kita menetapkan tahap kepada orang lain sesuai dengan tahap yang kita inginkan. Padahal bagi orang lain itu sangat tidak mungkin untuk dicapai kerana setiap manusia diciptakan Allah SWT dengan segala keunikan yang berbeza-beza.

Kedua: Jangan suka campuri urusan orang lain

Kebanyakan hobi orang sekarang ialah ikut campur urusan orang lain, menjadi hakim dan sering menilai seseorang dengan berlebihan padahal dia sendiri tidak tahu apa-apa pun mengenai sesuatu itu. Ia lebih rajin memberi komentar apa-apa yang di luar kehidupannya namun tidak pernah melihat hidupnya sendiri seperti apa.

Manusia seperti ini banyak jumlahnya. Maka jangan sampai kita menjadi sebahagian daripada mereka itu. Berusahalah untuk membatasi diri kita dengan urusan kita terlebih dahulu, kerana sudah tentunya urusan kita sangat banyak.

Maka jangan ditambah-tambah lagi dengan perkara yang menyukarkan diri sendiri dengan perkara yang rumit, kerana hidup itu sangat sederhana, tidak perlu banyak dicipta ‘lakonan-lakonan’ baru.

Terkadang kita merasa mampu mengatasinya padahal kita tidak berkeupayaan sama sekali, merasa boleh mendapatkan solusi padahal tidak mampu. Jangan masuk ke dalam kehidupan orang lain kecuali diminta masuk ke dalamnya. Jangan ikut campur urusan orang lain kecuali orang itu minta untuk mendapatkan solusi daripada kita.

Tahanlah mulut untuk berkomentar kerana sering sangat kita memberikan komentar sesuatu perkara yang dilihat pada satu sisi saja, tidak melihatnya secara penuh dan keseluruhannya apa yang terjadi.

Racun fikiran lainnya adalah suka menganggap diri tidak mampu atau dengan kata lain memperkecilkan diri sendiri.

Dia tidak mengembangkan kemampuan-kemampuan yang sedia ada dan tidak merasa beruntung ketika mendapatkan peluang dan memandang diri selalu kecil dan cenderung kurang.

Kenapa perlu merendah diri tidak pada tempatnya, sedangkan Allah SWT sudah memberikan banyak kebaikan dan tugas kita ialah untuk menggunakannya dengan sebaik mungkin?

Kembangkan apa yang Allah SWT telah berikan kepada kita. Pelajari perkara-perkara baru yang boleh menambah kemahiran kita, tidak melihat diri dengan pandangan yang serba tidak mampu.

Bukan, kita adalah susuk pembelajar yang baik, mampu mengembangkan sisi-sisi positif yang ada, boleh mengadaptasi dengan cepat dan mampu menjadi sosok yang mudah belajar.

Kalau ada hal baru jangan biasa mengatakan, saya tidak boleh, tetapi sampaikan pada diri sendiri, “Saya boleh jika saya berusaha”, “Saya mampu jika saya belajar untuk melakukannya” atau “Saya tentu boleh jika saya selalu cuba mendidik diri untuk boleh.” Namun, sekiranya kita sering mengatakan tidak boleh, lalu sampai bilakah kita akan boleh melakukannya?

Racun fikiran berikutnya adalah suka mengeluh dan menyalahkan orang lain atas apa yang menimpa kita. Sebagai contoh, perniagaan kita gagal, lalu kita kata, “Ah ini salah dia” atau “Kerana dia begini dan begitu.” Keputusan ujian kita mendapat nilai yang teruk, lalu kita kata “Ini salah cikgu tu la. Dia tidak mengajar dengan baik.”

Sering mengeluh. Panas mengeluh. “Kenapalah panas sekali hari ini.” Lalu ketika Allah SWT mendatangkan mendung juga kita mengeluh, “Ala, kenapa mendung pula ni. Habislah kain di jemuran tak kering.” Dan ketika Allah menghadirkan hujan mengeluh lagi, “Aduhai, hujan la pula. Macam mana aku nak pergi ni?”

Dalam apa situasi selalu mengeluh. Tidak ada makanan, apabila ada makan sama sekali tidak disyukuri. Malah mengumpat-umpat tidak jelas. “Makanan ni tak sedaplah. Sayur je semuanya, mana dagingnya?” Apabila dihidangkan daging mengeluh juga, “Kenapa daging je semua, tak ada sayurnya?”

Hakikatnya, mengeluh tidak akan menyelesaikan masalah. Sewajarnya kita banyak belajar makna syukur agar hidup dilimpahi berkat. Kalau selalu mengeluh, bagaimana akan bahagia? Jadi bilakah kita akan bahagia?

Kelima: Berhenti membuat orang lain terasa

Hidup kita ini sederhana. Orang suka, ya silakan berteman. Orang tidak suka, ya tidak usah berteman. Hiduplah sesederhana itu, tidak perlu dirumitkan. Kita tidak mungkin mampu membuat senang semua orang. Jadi berhentilah untuk membuat semua orang terasa.

Padahal kita inginkan bahagia, tetapi berisiko depresi kerana ingin semua orang suka sama kita. Tidak boleh demikian. Tentu ada banyak yang tetap tidak suka kepada kita.

Tidak perlu menjelaskan diri kita kepada orang yang tidak suka kepada kita kerana ia tetap akan tidak suka dengan kita. Mahu kebaikan setinggi gunung, itu tidak akan terlihat kerana yang terlihat adalah sebaliknya iaitu keburukan yang menjadi bahan bakar kebenciannya.

Kita ini orang biasa, boleh berbuat salah dan alpa dalam apa jua keadaan. Kadangkala kesalahan itu tidak disengaja, sudah dihindari, tetapi tetap juga terjadi kesalahan itu.

Ketika kita melakukan kesalahan, segeralah perbaikinya. Namun, jangan berlebihan dalam menyikapi kesalahan kerana fikiran penuh racun yang akan menjadikan terus difikirkan.

Perbaiki apa yang sudah lepas, sekuatnya dan semampunya kerana dengan memperbaiki kesalahan tersebut akan membuatkan kita belajar untuk menjadi peribadi yang lebih baik di masa akan datang.

Belajar daripada apa yang sudah berlaku, menjadikannya hikmah yang sangat bermanfaat untuk dijadikan panduan dalam kehidupan.

Memperbaiki itu perlukan proses, tidak mampu segera. Tidak dapat terus terjadi kerana proses ini panjang maka sebaiknya sabar. Jangan terburu-buru dan tergesa-gesa. Tentu sukar untuk meminta maaf, malu dan sebagainya, tetapi dengan bersikap demikian tentu susah sekali bagi seseorang itu untuk menurunkan egonya.

Tidak semua orang mampu memaafkan. Ada orang yang ‘kedekut’ sekali memberi maaf. Baginya memberi maaf adalah sebuah kesalahan yang besar, menurunkan harga diri dan menjadikan dirinya hina kerana memaafkan orang yang sudah menzalimi dirinya.

Fikirannya penuh racun kerana tidak mampu memberi maaf. Walaupun pada akhirnya dia memberi maaf, itu memerlukan syarat yang sangat banyak.

Itulah kawan, banyak perkara perlu kita hindari agar tidak menjadi toxic people (orang toksik). Apalagi jika manusia yang penuh racun pada dirinya, maka dia akan mengotori lingkungan pergaulan kita.

Burhan Sodiq, seorang penulis buku dengan tema remaja Islami. Menulis sejak sekolah menengah dan telah menghasilkan 50 buah buku.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Subsidi Minyak Masak Dimansuhkan, Juga Harga Ayam & Telur

PUTRAJAYA – Kawalan harga siling ayam dan telur ayam, serta subsidi minyak masak sawit tulen dalam kemasan botol dua, tiga dan lima kilogram (kg) tidak diteruskan atau dimansuhkan mulai 1 Julai ini.

Keputusan itu diumumkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi dalam sidang media selepas mempengerusikan sesi libat urus dengan pemegang taruh industri ayam di sini semalam.

Nanta berkata, langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya, maklumat lanjut mengenai bantuan wang bersasar itu akan dibuat Kementerian Kewangan.

Pada masa ini, kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Perdana Menteri Dato’ Sri Ismail Sabri Yaakob berkata, berkuat kuasa 1 Julai, Putrajaya tidak lagi akan memberikan subsidi kepada penternak ayam. Susulan penamatan subsidi itu, pihak penternak dilaporkan berharap kerajaan mengapungkan harga ayam.

Nanta dalam sidang media itu memaklumkan, subsidi minyak masak dalam bungkusan polibeg satu kilogram dan ditawarkan kepada pengguna pada harga RM2.50 sepeket, masih diteruskan.

Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.

“Program ini adalah program sementara dan sepatutnya dilaksnakan dalam masa tiga bulan tetapi ia diteruskan hingga hari ini.”

“Oleh itu, kerajaan rasakan sudah tiba masanya ia dimansuhkan supaya kerajaan boleh lebih fokus untuk bantu golongan memerlukan,” katanya.

Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol lima kilogram.

Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol lima kilogram adalah pada harga RM29.70 sebotol, botol satu kilogram (RM6.70), dua kilogram (RM12.70) dan tiga kilogram (RM18.70).

Dalam sesi libat urus itu, Nanta berkata pemain industri ayam memberi jaminan yang kenaikan harga ayam tidak akan naik secara mendadak.

“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.

Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.

“KPDNHEP akan gunakan akta anti pencatutan dan tidak teragak-agak mengenakan tindakan terhadap pemain industri jika langgar peraturan sedia ada,” katanya.

Ditanya adakah subsidi tepung akan dimansuhkan, beliau berkata subsidi barangan itu masih diteruskan ketika ini dan ia tidak dimansuhkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Utamakan bantu mangsa banjir – SUA IKRAM

“Mencari sebab kenapa banjir berlaku boleh dilakukan kemudian selepas semua yang diuji menerima bantuan sewajarnya,” ujar beliau.

Menurutnya, banyak perkara yang perlu dilakukan antaranya membersihkan rumah dan pakaian, menyediakan makan minum dan peralatan ibadah seperti telekung dan kit kebersihan seperti tuala wanita, berus gigi dan sebagainya.

“Tahniah kepada semua sukarelawan yang telah berhempas pulas membantu serta para dermawan yang telah menghulurkan bantuan.”

Beliau juga mengucapkan tahniah kepada i-Bantu, sebuah institusi khidmat masyarakat di bawah IKRAM yang telah menggerakkan bantuan sejak dari awal banjir melanda.

“Ketika ramai yang sedang mencari sebab kenapa Allah turunkan ujian (banjir), anda sudah berada di medan membantu mereka yang diuji.”

Di samping itu, MyCARE, Skuad Banjir Harmoni (SKUBA) oleh Belia Harmoni dan Persatuan Kesihatan IKRAM Malaysia (IKRAM Health) turut tidak ketinggalan mengadakan inisiatif bantuan untuk mangsa banjir.

Sumbangan untuk membantu mangsa banjir melalui i-Bantu boleh disalurkan ke akaun Maybank 562142405154 atas nama PERTUBUHAN IKRAM MALAYSIA, akaun Bank Islam 12113010049959 atas nama PERTUBUHAN IKRAM MALAYSIA – KHIDMAT MASYARAKAT atau menyumbang secara atas talian di pautan www.i-bantu.org.my/reg/.

Sila e-mel rekod sumbangan ke ibantu4ikram@gmail.com atau kirimkan salinan slip sumbangan melalui WhatsApp atau Telegram kepada +6017 276 6384 atau +6011 6050 1137.


Memorandum Kepada Ahli Parlimen – Kolaborasi Politik Demi Kesejahteraan Negara

Negara kini sedang bergelut melawan gelombang ketiga wabak COVID-19 yang masih belum ada tanda untuk reda. Negara juga berhadapan dengan kegawatan ekonomi yang amat ketara kesan daripada Perintah Kawalan Pergerakan (PKP) sebelum ini dan Perintah Kawalan Pergerakan Bersyarat (PKPB) yang kini dikuat kuasa di Wilayah Persekutuan Kuala Lumpur, Putrajaya, Selangor dan Sabah.

Bank Dunia dalam laporan terbaru telah meramalkan bahawa ekonomi Malaysia akan menguncup sebanyak 3.1 peratus pada tahun 2020. Pengangguran memuncak pada bulan Mei 2020 dengan kadar 5.3 peratus, paling tinggi dalam tempoh 27 tahun. Pelaksanaan PKPB di beberapa negeri selepas Pilihan Raya Negeri (PRN) Sabah dikhuatiri akan merencatkan proses pemulihan ekonomi walaupun kadar pengangguran pada bulan Ogos telah menurun sedikit ke 4.7 peratus.

Malaysian Institute of Economic Research (MIER) menganggarkan sekitar 2.4 juta orang bakal berhadapan risiko dibuang kerja, manakala hampir tiga juta orang yang bekerja sendiri (self-employed) khususnya yang berada dalam sektor makanan, pelancongan dan pertanian terdedah kepada risiko pengurangan pendapatan. Ringkasnya, cabaran getir dijangka akan terus menjejaskan kehidupan rakyat.

Sejak pengambilalihan kuasa melalui ‘Langkah Sheraton’ pada Februari 2020 sehingga kini, iklim politik negara terus panas dan bergolak. Kedudukan kerajaan sekarang dengan majoriti tipis sentiasa tercabar keabsahannya dan terancam dengan undi tidak percaya. Rundingan demi rundingan untuk kekal berkuasa atau mengambil alih kuasa menjadikan kerajaan sekarang sebuah kerajaan yang tidak stabil seperti telur di hujung tanduk.

Kerajaan hari ini dilihat tidak berjaya berfungsi dengan berkesan dalam menangani masalah yang sedang dihadapi oleh negara. Kerajaan gagal merangka dasar-dasar baharu yang tepat dan bertindak melaksanakannya dengan cekap dan berkesan. Rakyat amat kecewa dengan kemelut politik dan perebutan kuasa yang keterlaluan dan berlarutan tatkala kehidupan mereka terhimpit.

Realiti ini memerlukan intervensi segera dan luar biasa daripada sebuah kerajaan yang stabil untuk memacu negara menghadapi cabaran besar yang melanda.

Pembentangan Belanjawan 2021 adalah agenda penting untuk negara. Rakyat mengharapkan Belanjawan 2021 yang luar biasa bagi mengatasi situasi luar biasa yang sedang mereka hadapi. Belanjawan ini perlu dibahaskan dengan tuntas oleh semua ahli parlimen daripada kedua-dua belah pihak bagi mencapai satu kata sepakat dalam melaksanakan yang terbaik untuk rakyat dan negara.

Semua ahli parlimen perlu mengetepikan kepentingan peribadi dan perbezaan pandangan politik. Kepentingan negara dan rakyat mesti menjadi keutamaan terpenting. Belanjawan 2021 yang diluluskan kelak perlu dipantau oleh semua pihak bagi memastikan pelaksanaannya dibuat dengan telus dan berkesan bagi membuahkan hasil yang terbaik.

Pertubuhan Badan Bukan Kerajaan dan Pertubuhan Masyarakat Sivil di Malaysia:

(i) Hakikat bahawa negara kini sedang melalui situasi yang amat sukar dan kritikal dalam gelombang ketiga wabak COVID-19 dan kemelesetan ekonomi.

(ii) Kehidupan rakyat amat tertekan dengan cabaran wabak dan keupayaan untuk meneruskan kelangsungan hidup.

(iii) Kesejahteraan institusi keluarga pula terjejas menyebabkan tekanan mental dan memberi kesan terhadap pendidikan dan pembelajaran anak-anak. (Kajian terkini UNICEF dan UNFPA mendapati keluarga miskin di Kuala Lumpur berada pada situasi lebih teruk selepas berlakunya wabak COVID-19, manakala kanak-kanak miskin berisiko untuk berhenti sekolah kerana faktor kewangan dan psikologi).

(i) Hakikat bahawa kedudukan kerajaan dengan majoriti tipis seperti sekarang akan sentiasa tercabar keabsahannya dan terancam dengan perebutan kuasa yang berterusan menyebabkan kerajaan terus tidak stabil dan tidak upaya untuk menangani kemelut yang berlaku.

(ii) Ketidakpastian akan pihak mana daripada kalangan parti politik yang mempunyai bilangan angka majoriti selesa untuk membentuk kerajaan, sedang pilihan raya mengejut (snap election) bukanlah jalan penyelesaian terbaik buat masa ini, malahan ia dijangka membawa lebih banyak kemudaratan.

(iii) Negara memerlukan pemimpin yang berwibawa yang boleh membawa kepada pembinaan kerajaan yang stabil dan bersifat lebih inklusif dengan melibatkan semua pemegang taruh utama dan tenaga pakar negara.

Maka, Pertubuhan Badan Bukan Kerajaan dan Pertubuhan Masyarakat Sivil di Malaysia yang tersenarai di bawah dengan ini menggesa dengan tegas supaya:

1. Ahli-ahli politik segera menamatkan kemelut politik yang melanda dan berusaha mengembalikan kestabilan kerajaan berlandaskan lunas undang-undang negara melalui tatacara di parlimen.

Kepentingan rakyat dan negara perlu menjadi pertimbangan paling utama dalam mencapai kata sepakat dalam kalangan ahli-ahli politik.

Kepimpinan negara hendaklah diterajui oleh mereka yang benar-benar berwibawa, ikhlas, bermaruah, berintegriti dan kompeten dalam melaksanakan amanah dan tanggungjawab yang diberi oleh rakyat.

2. Ahli-ahli parlimen, dengan menghormati mandat rakyat, perlu berusaha mencapai Perjanjian Kerjasama mengenai Belanjawan 2021 berasaskan rundingan, perbincangan serta kerjasama antara ahli-ahli politik daripada pihak pemerintah dan pembangkang, dan berlaku dengan komitmen kepada prinsip-prinsip berikut:

(b) Tadbir urus yang baik (good governance)

3. Memastikan pelaksanaan Belanjawan 2021 berlaku secara inklusif dengan menggabungkan bakat-bakat terbaik daripada kalangan ahli-ahli parlimen kedua-dua belah pihak merentasi parti; golongan profesional, teknokrat, pakar bidang dan mereka yang berpengalaman untuk menerajui kerajaan.

4. Perdana Menteri dan barisan kabinet melaksanakan Belanjawan 2021 dengan memberikan keutamaan menjayakan aspirasi rakyat dan memulihkan ekonomi tanpa terikat kepada kepentingan parti politik. Manakala, kakitangan awam pula hendaklah berkhidmat secara profesional tanpa gangguan, pengaruh dan ugutan politik.

5. Pertubuhan Badan Bukan Kerajaan dan Pertubuhan Masyarakat Sivil di Malaysia sebagai sektor ketiga selepas sektor kerajaan dan swasta dilibatkan dengan lebih tersusun dalam usaha pembinaan semula negara dan dalam memantau keberkesanan pelaksanaan polisi dalam menjaga kepentingan dan kesejahteraan rakyat.

NON-GOVERNMENTAL ORGANISATIONS AND CIVIL SOCIETY ORGANISATIONS DEMAND THAT THE RAKYAT’S VOICE BE HEARD AND CALL FOR COLLABORATIVE POLITICS IN THE NAME OF MALAYSIA’S PROSPERITY

Malaysia currently faces its third COVID-19 wave with no end yet in sight. The country has also struggled with a crippling economic downturn as a result of the government’s Movement Control Order (MCO) earlier in the year, which has been followed by the less stringent Conditional MCO (CMCO) enforced in the Federal Territories of Kuala Lumpur and Putrajaya, Selangor and Sabah.

The World Bank, in its most recent report, predicted a 3.1 percent contraction for Malaysia’s economy. The unemployment rate peaked at 5.3 percent in May 2020, the highest in 27 years. The CMCO is feared to hinder economic recovery despite a slight reduction in unemployment to 4.7 percent in August.

The Malaysian Institute of Economic Research (MIER) estimated that 2.4 million citizens are at risk losing their jobs whereas 2.6 million individuals who are self-employed – specifically in the food and beverage, tourism and agriculture sectors – are at risk of income reduction. More oncoming troubles are forecasted to threaten the rakyat’s livelihood.

Ever since the ‘Sheraton Move’ in February 2020, the country’s political climate has remained turbulent. The threat of a no-confidence vote seems to constantly loom over the razor-thin parliamentary majority of the governing coalition. Ceaseless political negotiations either to stay in power or to wrest it from others has rendered the ruling coalition weak and fragile.

Today’s government is perceived to be dysfunctional in handling the woes befalling the nation. It fails to form novel and substantive policies, what more to implement them effectively. The rakyat have become frustrated with ongoing political tussles and power struggles at a time when their lives face increasing hardship.

This situation demands urgent intervention from a stable government able to navigate the country past monumental challenges.

The 2021 Budget stands to be an important national agenda. The rakyat are placing their hopes on an extra-ordinary Budget to overcome the current extra-ordinary circumstances. The Budget needs to be debated on objectively by all Members of Parliament across partisan lines, and a consensus hinged on the best interests of the rakyat and the nation must be reached.

Parliamentarians must set aside personal interests and political differences. The welfare of the nation and its rakyat should be of utmost priority. Upon being passed, the implementation of the 2021 Budget must be made subject to the scrutiny of all parties so as to ensure transparency and optimal effectiveness.

We, NGOs and CSOs of Malaysia,

(i) The country is going through a critical period during this third COVID-19 wave with its resultant economic decline

(ii) The pandemic has and continues to debilitate the rakyat’s capacity for survival

(iii) The prosperity of family institutions has been negatively affected, causing mental stress and impairing children’s education. UNICEF’s and UNFPA’s recent joint report found that already poor families in Kuala Lumpur were worse off after the onset of the COVID-19 pandemic, with children being at increased risk of dropping out from school due to financial and psychological factors

(i) The questionable legitimacy of the current government is at constant risk of being challenged and that it faces constant power struggle that it is incapable of resolving, causing it to be caught in a state of perpetual instability

(ii) Uncertainty exists over which bloc among political parties possesses the comfortable majority to hold office. A snap election is decidedly not the best solution at this point in time as it is likely to produce more harm than good

(iii) To navigate its way through current challenges, the country needs leaders of calibre from a stable, inclusive government that engages with all main stakeholders and field experts

1. Politicians put an end to the current political unrest and work to restore the government’s stability through legal provisions and parliamentary processes. The interests of the nation and its rakyat must be the main subject of deliberation in reaching a consensus amongst political actors. The country must be helmed by leaders who are formidable, sincere, dignified, competent and possess the highest integrity in carrying the aspirations of the rakyat;

2. Members of Parliament, in keeping with the rakyat’s mandate, form a collaborative agreement in relation to the 2021 Budget which is based on negotiation, discourse and co-operation between politicians from the Government and the Opposition alike, enshrining the following principles:

3. Expertise amongst parliamentarians is utilised by bringing together experienced professionals, technocrats, and field experts across party lines to take charge in implementing the 2021 Budget;

4. The Prime Minister and his Cabinet execute the stipulations of the 2021 Budget with the rakyat’s aspirations firmly in mind and rebuild the economy free from partisan interests. Public servants must be allowed to serve professionally and without undue influence or political intimidation; and that

5. NGOs and CSOs are given the opportunity to act as a third force – together with the public and private sectors – in nation-building, playing the role of monitoring the effectiveness of policies in safeguarding the rakyat’s welfare.

MEMORANDUM ini disokong oleh:
This MEMORANDUM is supported by:

1. Pertubuhan IKRAM Malaysia (IKRAM)
2. Akademi Siasah Anak Muda (AKSI Muda)
3. Allied Coordinating Committee of Islamic NGOs (ACCIN)
4. Angkatan Belia Islam Malaysia (ABIM)
5. ARBA Foundation
6. BDS Malaysia
7. BERSIH 2.0
8. Community Enpowerment Initiative Sabah (CEI)
9. Dewan Perhimpunan China KL & Selangor (KLSCAH)
10. Dewan Perhimpunan China Negeri Sembilan
11. Friends of Kota Damansara
12. Gabungan Persatuan Pendidikan Islam Malaysia (GaPIM)
13. Gerakan Transformasi Qaryah
14. Hidayah Centre Foundation (HCF)
15. IKRAM Legal
16. Iman Research
17. Inisiatif Pengislahan Pendidikan Nasional (IPPN)
18. Interactive Musliman Association (IMAN)
19. Jingga13 Malaysia
20. LLG Cultural Development Centre (LLG)
21. MAHABBAH Malaysia
22. Majlis Pengetua Guru Besar Sekolah- Sekolah Islam Malaysia (MPGBSIM)
23. Majlis Perundingan Pertubuhan Islam Malaysia (MAPIM)
24. Muslim Professional Forum (MPF)
25. Muslimah Interest Zone and Networking Associations KL (MIZAN)
26. MyIKRAM Bikers (MIB)
27. Nusantara Academy for Strategic Research (NASR)
28. Otai Reformis 1998
29. PACOS Trust
30. Pendidikan IKRAM Musleh
31. Persatuan Akademia IKRAM Malaysia
32. Persatuan Belia HARMONI Malaysia
33. Persatuan Dakwah Islamiah & Kebajikan Saudara Baru India Se-Malaysia (Al-Hidayah)
34. Persatuan Darul Fitrah Malaysia
35. Persatuan Eko Wanita Berinisiatif (EKOWI)
36. Persatuan Kebajikan Aafiyah Shah Alam (Aafiyah)
37. Persatuan Kebangsaan Pelajar Islam Malaysia (PKPIM)
38. Persatuan Kesihatam IKRAM Malaysia (IKRAM Health)
39. Persatuan Kumpulan Serikandi Inovatif Malaysia (PAKSI)
40. Persatuan Muafakat Muslimah Masjid
41. Persatuan Patriot Kebangsaan (PATRIOT)
42. Persatuan Pemangkin Pengguna Digital (PPPD)
43. Persatuan Penduduk Petaling Jaya (MyPJ)
44. Persatuan Profesional Kewangan Muslim Malaysia
45. Persatuan Saintis Muslim Malaysia (PERINTIS)
46. Persatuan Suri Rumah Rahmah Malaysia (SRR)
47. Persatuan Upaya Dhuaafa Peduli Masyarakat
48. Pertubuhan Al-Nur Negeri Kelantan
49. Pertubuhan Alam Sekitar Sejahtera Malaysia (GRASS)
50. Pertubuhan Iqra’ Malaysia (PIM)
51. Pertubuhan Kadazan Dusun Murut Muslim seMalaysia
52. Pertubuhan Kebajikan ADIWARNA Johor
53. Pertubuhan Kebajikan Belia Peduli
54. Pertubuhan Kesejahteraan Psikospiritual Malaysia (PKPM)
55. Pertubuhan Malaysia Membanteras Pornografi
56. Pertubuhan Mawaddah Malaysia
57. Pertubuhan Pemuda GEMA Malaysia (Pemuda GEMA)
58. Pertubuhan Pendidikan Progresif Kuching
59. Pertubuhan Penulis Isu Isu Wanita Nasional (PENAWAN)
60. Pertubuhan SALAM Selangor
61. Pertubuhan Sisa Hijau Selangor (Green Waste Selangor)
62. Pertubuhan Solidaritas
63. Pertubuhan Suara Prihatin Malaysia
64. Pertubuhan Teratak Rahmah Wanita Islam (TERATAI)
65. Projek Wawasan Rakyat (POWR)
66. Research And Information Centre On Islam (RICOI)
67. Risalah Harmoni
68. Suara Rakyat Malaysia (SUARAM)
69. Sukarelawan Bina Negara
70. Tamil Foundation
71. Teras Pengupayaan Melayu (TERAS)
72. Tindak Malaysia
73. Wadah Pencerdasan Umat Malaysia (WADAH)
74. Women’s Aid Organisation (WAO)
75. Yayasan Atfal Jannah
76. Yayasan Ikram Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gejala zina perlu penyelesaian lebih holistik – Wanita IKRAM

”Wanita IKRAM Malaysia  menyeru supaya langkah penyelesaian yang lebih holistik dilaksanakan  dengan meningkatkan usaha mencegah zina. Masyarakat perlu kembali  mengamalkan cara hidup berpandukan ajaran agama masing-masing. Bagi umat  Islam tiada pilihan lain kecuali kembali sepenuhnya kepada ajaran Islam  berpandukan al-Quran dan Sunnah Rasulullah sallallahu alaihi wasallam,”  katanya dalam satu kenyataan media.

Beliau  berkata demikian selepas menyampaikan ucaptama program ’Wacana  Pendidikan Seksualiti: Adakah Ianya Satu Penyelesaian?’ yang berlangsung  di sini semalam.

Mengenai pengajaran  pendidikan seksualiti pula, Ustazah Maznah berkata usaha itu dilihat  sebagai salah satu daripada langkah pencegahan.

”Ia merupakan komponen yang ditekankan dalam sistem pendidikan Islam.  Adalah amat penting bagi pihak penggubal dasar dan pelaksana memahami  konsep dan objektif pendidikan seksualiti yang hendak dilaksanakan agar  kerangka dan hala tuju pelaksanaannya dapat dilaksanakan dengan lebih  berkesan dan tidak tersasar dari landasan agama,” ujarnya lagi.

Pendidikan seksualiti yang hendak dilaksanakan, menurutnya, perlu  berupaya mencegah gejala zina. Ia harus menggunakan pendekatan yang  menyeluruh termasuk sudut biologikal, intelektual, emosi, sosial dan  spiritual.

”Pendidikan seksualiti perlu  sentiasa dikaitkan dengan persoalan akidah dan akhlak serta  dapat  menanam kefahaman bahawa gaya hidup seksual mestilah selaras dengan  nilai dan garis yang ditetapkan oleh Islam,” tambah Ustazah Maznah.

Selain itu, katanya, kandungan pendidikan seksualiti mesti menjurus ke  arah memahami diri sendiri, seterusnya mengenali serta patuh kepada  Allah.

”Dengan yang demikian, jelas sekali  bahawa bentuk pendidikan seksualiti yang disarankan adalah jauh berbeza  daripada apa yang dilaksanakan di Barat.”

Wanita  IKRAM juga menggesa pihak kerajaan supaya merangka satu pelan tindakan  bersepadu yang melibatkan setiap anggota masyarakat bagi membendung  pergaulan bebas dan gejala zina di negara ini.

Antara yang dicadangkan adalah usaha bersungguh-sungguh untuk menutup  ruang yang menggalakkan zina seperti penerbitan dan pengedaran bahan  media berbentuk lucah, mengawal aktiviti yang menggalakkan pergaulan  bebas dan maksiat, memperkasa kedudukan wanita supaya mereka lebih sedar  untuk menjaga kehormatan dan harga diri, mengadakan kempen  besar-besaran supaya masyarakat memandang jijik perlakuan zina serta  memperkukuh institusi keluarga.

Kenyataan media  Wanita IKRAM itu turut disokong oleh Wanita Pertubuhan Jamaah Islah  Malaysia (JIM), Pertubuhan Mawaddah Malaysia dan sebuah pusat  perlindungan dan bimbingan remaja puteri, Raudhatus Sakinah Berhad.


Sedekah Pada Bulan Ramadan di Institusi IKRAM

Sempena Ramadan, beberapa institusi Pertubuhan IKRAM Malaysia telah mengambil inisiatif melancarkan tabung sumbangan untuk mereka yang memerlukan.

1. Rayuan Ramadan
Anjuran: Yayasan IKRAM Malaysia
Tujuan: Sumbangan untuk kebajikan asnaf dalam negara

2. Sedekah Ramadan
Anjuran: Hidayah Centre Foundation (HCF)
Tujuan: Sumbangan untuk aktiviti dakwah dan sokongan mualaf

3. MyRamadan
Anjuran: Humanitarian Care Malaysia (MyCARE)
Tujuan: Sumbangan kemanusiaan untuk umat Islam rentas dunia

4. Tabung Kebajikan Guru & Kakitangan IKRAM MUSLEH (TAKIM)
Anjuran: IKRAM MUSLEH
Tujuan: Sumbangan untuk kebajikan staf dan pendidik di sekolah rangkaian IKRAM MUSLEH

5. Infaq Ramadan
Anjuran: Tabung Pembelaan Wanita dan Kanak-kanak (TERATAI)
Tujuan: Sumbangan kepada mangsa keganasan rumah tangga

6. Sedekah Ramadan
Anjuran: Institusi Pendidikan Hira’
Tujuan: Sumbangan untuk pembinaan sekolah Islam

7. Dana IKRAM Health
Anjuran: Persatuan Kesihatan IKRAM Malaysia
Tujuan: Sumbangan khidmat advokasi dan kesihatan untuk komuniti

Rasulullah SAW bersabda: “Sedekah dapat menghapus dosa sebagaimana air memadamkan api.” (HR Tirmidzi, No. 614, Sahih)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Flotila ke Gaza: TPM kagum keberanian rakyat Malaysia

“Saya sangat mengagumi keberanian dan pengorbanan setiap individu yang terlibat dalam flotila ini,” kata beliau dalam pertemuan bersama delegasi Humanitarian Care Malaysia (MyCARE) dan para peserta misi flotila di kediamannya semalam.

Tambahnya, dalam pasukan pelayaran ini juga ada Dr Fauziah Mohd Hasan yang merupakan salah seorang peserta Women’s Boat to Gaza 2016.

“Dia ditahan oleh rejim Israel tetapi masih tidak gentar untuk bersama memberi sokongan untuk rakyat Palestin terutama untuk ibu, wanita dan kanak-kanak. Dia bersedia menghadapi risiko yang sama sekali lagi,” ujar beliau.

Menurutnya, peserta lain juga adalah individu yang berani dan bersedia untuk meninggalkan kehidupan yang selesa, selamat dan terjamin di Malaysia untuk mengambil bahagian dalam flotila ini.

“Mereka menunjukkan kepada kita bahawa kita perlu dan kita boleh menang atas ketakutan dan membuat perbezaan,” jelas Dr Wan Azizah yang turut mendoakan peserta flotila selamat pergi dan selamat pulang.

Delegasi MyCARE bertemu TPM diketuai Pengerusinya, Prof. Madya Dr Hafidzi Mohd Noor dan Dr Fauziah Hasan bersama-sama Ahli Lembaga Pemegang Amanah MyCARE, Pengurus Besar Operasi, Pn Roha Hassan serta para peserta misi flotila ke Gaza.

Pertemuan hampir sejam itu membincangkan peranan MyCARE dalam membantu kerajaan memperkasakan isu Palestin dan isu-isu kemanusiaan sejagat dan antara inisiatif yang sangat disokong adalah misi flotila ke Gaza.

Ketua Pegawai Eksekutif MyCARE, Haji Kamarul Zaman Shaharul Anwar kini sedang belayar bersama dengan Pengerusi BDS Malaysia, Prof. Dr Nazari Ismail dan akan diikuti oleh 10 lagi peserta Malaysia yang lain secara berperingkat.


Undi18: Jumlah pengundi di Johor meningkat 28%

SERI KEMBANGAN – Seramai 2.576 juta pengundi biasa daripada jumlah 2.599 juta pengundi berdaftar layak mengundi pada Pilihan Raya Negeri (PRN) Johor yang akan diadakan tidak lama lagi.

Berdasarkan statistik yang dikeluarkan Suruhanjaya Pilihan Raya Malaysia (SPR), daripada jumlah keseluruhan itu, 22,536 orang merupakan pengundi awal melibatkan 10,958 anggota tentera dan pasangan, manakala 11,578 pula anggota polis dan pasangan mereka.

“Jumlah pengundi tidak hadir luar negara adalah seramai 376 orang di semua kawasan Dewan Undangan Negeri (DUN),” demikian menurut data yang diwartakan SPR pada 17 Januari lalu.

Pengundi boleh membuat semakan awal melalui portal semakan daftar pemilih https://pengundi.spr.gov.my, aplikasi MySPR Semak dan Hotline SPR menerusi talian 03-88927018.

Dalam pada itu, jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18.

Terdahulu, Sultan Ibrahim berkenan menerima mengadap Menteri Besar, Datuk Hasni Mohammad dan baginda Sultan Ibrahim Iskandar berkenan menandatangani watikah pembubaran Dewan Negeri Johor (DUN) berkuat kuasa 23 Januari lalu bagi memberi laluan kepada Pilihan Raya Negeri (PRN) diadakan.

Berikutan itu, SPR akan mengadakan mesyuarat khas pada 9 Februari depan bagi menentukan tarikh penting seperti hari penamaan awal, mengundi awal dan mengundi biasa bagi Pilihan Raya Negeri (PRN) Johor.

“Mesyuarat akan dipengerusikan Pengerusi SPR, Datuk Abdul Ghani Salleh itu antara lain membincangkan tarikh bagi writ pilihan raya dan daftar pemilih yang akan digunakan serta persiapan lain bagi mendepani PRN berkenaan,” kata Setiausaha SPR, Datuk Ikmalrudin Ishak.

Berdasarkan Fasal (4) Perkara 23 Bahagian Kedua, Undang-Undang Johor, Undang-Undang Tubuh Kerajaan 1895 berkehendakkan suatu pilihan raya umum diadakan dalam tempoh 60 hari dari tarikh pembubaran DUN berkenaan.

“SPR secara rasmi sudah menerima notis daripada Speaker Dewan Undangan Negeri (DUN) Johor berhubung pembubaran DUN Johor penggal yang ke-14, sebagaimana termaktub di bawah Fasal (2) Perkara 23 Bahagian Kedua, Undang-Undang Johor, Undang-Undang Tubuh Kerajaan 1895.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tip tangani stres akibat bekerja dari rumah

Selari dengan peningkatan kes harian, Perintah Kawalan Pergerakan (PKP) telah diwartakan di seluruh negara mulai 12 Mei hingga 7 Jun 2021 dengan pematuhan prosedur operasi standard (SOP) iaitu larangan merentas negeri dan daerah, serta larangan jamuan raya dan ziarah rumah ke rumah.

Sehingga 18 Mei 2021, seramai 479,421 orang iaitu menghampiri setengah juta kes keseluruhan Covid-19, telah dilaporkan di Malaysia. Peningkatan data statistik ini sangat membimbangkan dan dijangka akan terus meningkat sekiranya masih ramai yang leka dan alpa dalam meningkatkan langkah-langkah pencegahan diri dan keluarga.

Pemilik premis, majikan dan pekerja juga haruslah mengikut saranan kerajaan bagi mematuhi SOP yang ditetapkan oleh Kementerian Kesihatan Malaysia (KKM) dan Majlis Keselamatan Negara (MKN).

Menurut pekeliling perkhidmatan Bilangan 5, Tahun 2020, Dasar Bekerja Dari Rumah (BDR) telah diperkenalkan pada 21 Disember 2020. Prinsip pelaksanaan BDR ini termasuk mendapat arahan daripada kerajaan dan mendapat arahan atau kebenaran daripada Ketua Jabatan.

Realiti BDR dan pengurusan keluarga secara serentak seringkali dilihat sebagai sesuatu yang sukar untuk ibu bapa berkerjaya terutama bagi yang mempunyai anak yang ramai. Mana tidaknya, ibu bapa bekerjaya terpaksa menggabungkan tugas dan peranan sebagai suami atau isteri, ibu atau bapa dan juga pekerja kepada organisasi pekerjaan mereka.

Konflik peranan akan timbul disebabkan oleh tuntutan ke atas masa, tenaga dan emosi daripada kedua-dua pihak sama ada keluarga atau majikan yang seringkali bertentangan.

Walau bagaimanapun, wanita berkerjaya yang menjalankan kerja dari rumah dan menguruskan keluarga pada masa yang sama dilihat lebih berjaya daripada golongan lelaki yang melakukan hal yang sedemikian. Ramai wanita yang bekerja dari rumah berjaya menguruskan perniagaan dalam talian (online) serta anak-anak di rumah.

Sejurus arahan pelaksanaan BDR oleh pihak kerajaan, kesemua pekerja yang terlibat telah berdepan dengan situasi yang tegang di rumah.

Hal ini kerana, mereka terpaksa melakukan aktiviti asuhan anak-anak yang selama ini diberikan kepada pusat asuhan atau penjaga semasa keberadaan mereka di tempat kerja, sekali gus menyiapkan tugasan yang diberikan oleh majikan. Penutupan taska, tadika dan sekolah ini telah memberi peluang kepada anak-anak untuk berada di rumah di bawah pemantauan ibu bapa.

Pelbagai cabaran BDR yang telah dilaksanakan ini mempunyai pro dan kontra dalam kehidupan berumah tangga. Cabaran utamanya ialah aspek pengurusan masa. Sekiranya ibu bapa mempunyai daya tahan fizikal serta kawalan emosi yang tinggi, maka kedua-duanya dapat diseimbangkan dengan baik.

Tetapi, bak kata pepatah “ku sangka panas hingga ke petang, rupanya hujan di tengah hari.” Begitulah, sebaik-baik rancangan yang kita lakukan, akan ada dugaan di tengah-tengah jalan. Mungkin hari ini anak itu demam dan memerlukan layanan penuh daripada ibu atau bapa. Maka aktiviti kerja yang lain terpaksa ditangguhkan ke suatu masa yang lain.

Tetapi harus diingat, tuntutan kerja yang diberikan oleh majikan masih lagi perlu diberi keutamaan dan disusun rapi agar tidak hilang keberkatan gaji yang diperoleh serta mencapai petunjuk prestasi utama (KPI) kerja.

Seperti saya, sebagai seorang pensyarah, saya harus mengikuti jadual pengajaran yang telah ditetapkan pada setiap hari dan pada masa yang sama perlu menjaga anak kecil yang berusia dua tahun di rumah.

Sudah tentu, sangat mencabar. Bukan saja perlu memenuhi keperluan sendiri, pelajar malah turut menguruskan keperluan anak seperti menyediakan makan, minum, mandi, bermain dan paling penting ialah menjaga emosi anak sepanjang berada di rumah.

Lihat saja gambar yang saya kongsikan, ada saja aktiviti yang dilakukan oleh si dia untuk mendapatkan perhatian dan tidak mahu berenggang jauh, walaupun sudah diberikan kerja atau permainan.

Sekiranya kita masih tekun dengan kerja tanpa mengendahkan ajakan si dia untuk bermain, mulalah segala mainan akan berada di atas komputer riba atau desktop tempat kita bekerja semata-mata untuk mendapatkan perhatian.

Justeru saya terpaksa memohon izin dan menghentikan segera segala aktiviti yang sedang dilakukan untuk memberikan tumpuan seketika kepada hasil kreativiti atau imaginasi anak yang sedang bermain, serta memenuhi lain-lain kehendak anak pada ketika itu.

Itu baru karenah untuk seorang anak. Lain pula karenah bayi pada usia di bawah dua tahun, kanak-kanak lain dalam lingkungan usia dua hingga 12 tahun dan remaja antara 12 hingga 18 tahun.

Maka, ibu bapa haruslah bijak menguruskan masa dan tekanan yang dihadapi untuk lebih produktif melakukan kerja semasa dalam tempoh BDR.

Situasi mencabar ini sebenarnya memerlukan daya tindak yang cekap daripada orang dewasa atau ibu bapa untuk mengatasi tekanan. Stres yang sedikit atau sederhana adalah baik dan boleh menjadi faktor pendorong untuk meningkatkan produktiviti.

Lain pula bagi stres yang berlebihan. Sekiranya stres itu berterusan untuk jangka masa panjang, ia akan dapat memberikan kesan negatif dan memudaratkan kesihatan. Oleh itu, sokongan ahli keluarga, rakan-rakan dan majikan amatlah perlu semasa menjalani tempoh BDR.

Di sini saya kongsikan tip untuk mengawal stres dengan segera:

1. Bertenang pada peringkat awal stres mampu mengurangkan kitaran stres negatif seperti meredakan kemarahan.

2. Bernafas dengan dalam berulang kali dapat meningkatkan kadar pertukaran oksigen dan karbon dioksida dalam tubuh badan. Lakukan teknik pernafasan yang betul iaitu tarik nafas melalui hidung dan hembus nafas melalui mulut secara perlahan-lahan bagi mengeluarkan udara sebanyak yang boleh.

3. Mohonlah keringanan dalam setiap pekerjaan yang dilakukan dengan beribadat mengikut kepercayaan agama masing-masing misalnya berzikir, sembahyang dan membaca al-Quran.

4. Meluahkan perasaan pada seseorang yang dipercayai untuk mendengar keluhan dan meringankan beban yang ditanggung.

5. Berfikiran positif dan bersangka baik agar sesuatu yang terjadi mempunyai hikmah tertentu.

6. Berehat sebentar daripada melakukan apa-apa kerja bagi memberi ruang kepada tubuh badan dan minda untuk menyegarkan diri semula. Selain itu, dapatkan tidur yang mencukupi.

7. Beriadah dengan melakukan aktiviti santai di luar atau di dalam rumah, terutamanya melakukan aktiviti atau hobi yang disukai.

8. Bersenam seperti melakukan regangan dan senaman aerobik, berjalan dan berjoging.

Nur Sakinah BaharudinPensyarah Fakulti Sains KesihatanUiTM Cawangan Pulau Pinang

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gempa Bumi: Bantuan Berderu Untuk Turkiye, Syria

Gempa bumi melanda selatan Turkiye dan utara Syria pada Isnin, 6 Februari lalu dengan magnitud 7.7, diikuti beberapa jam kemudian dengan magnitud 7.6 dan ratusan gempa susulan yang ganas.

Setakat ini, tragedi itu menyebabkan kehilangan puluhan ribu nyawa dan kemusnahan banyak harta benda di kedua-dua negara.

Pada Ahad 12 Februari lalu, Jordan mengumumkan penerbangan dua pesawat tentera ke Turki dengan membawa 480 khemah keluarga daripada 10,000 dan dihantar secara berturut-turut untuk membantu mangsa.

Kenyataan Kementerian Luar Negeri Jordan menyatakan:

“Berdasarkan arahan, dengan bantuan kepada mangsa-mangsa akibat gempa bumi di negara jiran Turkiye dan Syria, Tentera Udara Diraja mengendalikan dua pesawat ke lapangan terbang Turkiye di Adana untuk mengangkut sejumlah 480 khemah keluarga dari gudang pejabat serantau Pesuruhjaya Tinggi Bangsa-Bangsa Bersatu (PBB).”

Jurucakap Kementerian Luar Jordan, Sinan Majali mengesahkan bahawa kerajaan terus memberikan bantuan kepada mangsa-mangsa di kawasan yang terjejas di dua negara.

Sejak beberapa hari lalu, Jordan telah menghantar beberapa pesawat bantuan ke Turkiye dan hospital medan tentera yang lengkap ke Kahramanmaras.

Dalam pada itu, sebuah pesawat kargo tentera UAE yang sarat dengan bantuan untuk mereka yang terjejas akibat gempa bumi di Turki dan Syria, mendarat di Lapangan Terbang Adana.

Menurut maklumat yang diperoleh, pesawat kargo tentera UAE yang sarat dengan khemah dan bahan bantuan telah dihantar kepada komando Pangkalan Tanker Kesepuluh tentera Turki.

Sejurus selepas gempa bumi, UAE menyediakan 97 tan makanan, 20 tan bekalan perubatan dan 696 khemah kepada mangsa-mangsa yang terjejas.

Bantuan UAE hadir di bawah arahan Presiden Mohammed bin Zayed Al Nahyan, selepas beliau mengucapkan takziah kepada Presiden Turkiye, Recep Tayyip Erdogan pada hari pertama tragedi gempa bumi.

Operasi bantuan UAE diselia oleh Angkatan Tentera, Kementerian Dalam Negeri dan Hal Ehwal Luar Negeri, dan Kerjasama Antarabangsa serta Yayasan Khalifa bin Zayed Al Nahyan untuk Tindakan Kemanusiaan, dan Bulan Sabit Merah Emirates.

Pada 7 Februari, Presiden UAE itu menyatakan bahawa negaranya akan memberikan bantuan 50 juta dolar kepada Turkiye.

Bulan Sabit Merah Emirates turut melancarkan kempen ‘Hulurkan Kebaikan’ untuk mengutip wang tunai dan derma barangan bagi keperluan rakyat Turkiye dan Syria, bermula Ahad dan untuk tempoh dua minggu, di dua pusatnya di ibu negara, Abu Dhabi, dan Dubai.

Syarikat Al Ansari Exchange, turut mengumumkan sumbangannya sebanyak sejuta dolar, manakala ibu kepada presiden UAE, Sheikha Fatima binti Mubarak, menderma 13.6 juta dolar.

Dalam pada itu, Emirates Airlines mengumumkan pelancaran laluan udara antara Dubai dan Istanbul termasuk mengatur penerbangan untuk mengangkut kira-kira 100 tan bahan bantuan kecemasan.

Pada Ahad, sebuah pesawat bantuan Mauritania meninggalkan lapangan terbang Nouakchott, menuju ke Turkiye untuk menyumbang bantuan kepada mereka yang terjejas, dengan arahan Presiden Mohamed Ould Cheikh Al-Ghazwani.

Selain itu, Turkish Airlines mengumumkan bahawa ia telah mengangkut 46 tan bantuan kemanusiaan Qatar ke negeri Adana, untuk diagihkan kepada mangsa bencana gempa bumi di selatan Turki.

Pejabat media syarikat itu berkata bahawa sebuah pesawat penumpang dan sebuah lagi untuk kargo mengangkut bantuan kemanusiaan terus dari ibu kota Qatar, Doha ke Adana, termasuk selimut, pakaian, ubat-ubatan, alatan kebersihan, makanan yang telah siap dan bahan-bahan makanan.

Dana Qatar untuk Pembangunan milik kerajaan pula mengumumkan sokongannya terhadap operasi berterusan Pertahanan Awam Syria untuk menyelamatkan dan membantu mangsa gempa bumi di Syria.

Dana itu berkata dalam satu kenyataan bahawa ia menyediakan sokongan untuk operasi ‘White Helmets’ termasuk pembaikan ambulans yang beroperasi sepanjang masa dan ditetapkan untuk mengangkut mangsa yang cedera ke hospital.

Sokongan itu juga termasuk penyediaan bahan api untuk mengendalikan kenderaan berat yang diperlukan untuk operasi menyelamat, dengan syarat ia digunakan untuk menampung aktiviti yang diperlukan bagi memulihkan kawasan terjejas dan memulihkan infrastruktur asas mereka.

Selain itu, ia bertujuan menyumbang kepada operasi mencari dan menyelamat serta menyediakan keperluan logistik yang diperlukan supaya pasukan ‘White Helmets’ dapat menyelesaikan kerja mereka dalam menyelamatkan mangsa.

“Sokongan itu tertumpu kepada membantu pasukan mencari dan menyelamat, yang datang untuk mempercepat dan meningkatkan rentak operasi menyelamat mangsa.”

Sementara itu, White Helmets mengisytiharkan darurat di barat laut Syria sejak gempa bumi berlaku, dan pasukan pertahanan awam mula bertindak balas secara langsung.

Pertahanan Awam Syria berfungsi dalam bidang kesihatan dan perlindungan, mencari dan menyelamat, serta sokongan motivasi, di samping hak asasi manusia, memfokuskan pada keadilan dan akauntabiliti.

Pasukan penyelamat mengumumkan pada Isnin, 13 Februari bahawa mereka berjaya mengeluarkan dua orang Turkiye dari bawah runtuhan, kira-kira tujuh hari selepas gempa bumi dahsyat itu.

Puan Sibal Kaya, 40, keluar dalam keadaan hidup selepas ditarik keluar daripada runtuhan bangunan lima tingkat oleh pasukan penyelamat 170 jam selepas gempa bumi di Gaziantep.

Lebih menyentuh perasaan, pasukan penyelamat di wilayah Hatay, Turkiye sebelum ini telah menyelamatkan seorang kanak-kanak Syria selepas 100 jam berada di bawah runtuhan, yang telah dilaporkan mati bersama-sama dengan saudara-saudaranya yang lain.

Kisah seorang kanak-kanak Syria bernama Omar al-Asaad merupakan antara kisah ‘survival’ yang mengejutkan pasukan penyelamat terutama selepas kematian keluarganya diumumkan empat hari lalu.

Enam hari selepas bencana gempa bumi, pasukan penyelamat tiba di rumah tempat tinggal keluarga al-Asaad, dan semasa proses mengeluarkan mayat, mereka terkejut bahawa salah seorang tahanan di bawah runtuhan itu hidup.

Mereka mendapati si bapa yang telah meninggal dunia, memeluk anaknya Omar, yang bertahan di bawah runtuhan lebih 120 jam.

Bapa saudara kanak-kanak itu, Imad al-Asaad, menyiarkan di laman Facebooknya berita selamatnya Omar berkata:

“Anak saudara saya Omar, kami mengeluarkannya selepas enam setengah hari menggali dalam runtuhan, dan dia berlindung dalam pelukan ayahnya, saudaraku yang syahid, Wasim al-Asaad, insya-Allah.”

Pasukan penyelamat meneruskan usaha mencari mangsa yang terselamat di bawah runtuhan untuk hari ketujuh berturut-turut, manakala AFAD dalam satu kenyataan berkata, kira-kira 33,000 orang kehilangan nyawa di kedua-dua negara akibat gempa bumi itu.

Kenyataan itu menunjukkan bahawa 147,934 orang telah dipindahkan dari kawasan gempa bumi ke kawasan selamat lainnya.

Naib Presiden Turkiye, Fuad Oktay sebelum ini mengumumkan bahawa 34,717 anggota mencari dan menyelamat (SAR) meneruskan kerja mereka di kawasan yang dilanda gempa bumi di selatan negara itu.

Oktay berkata bahawa pasukan SAR terus bekerja pada kapasiti penuh di sepuluh kawasan yang terjejas, menyeru rakyat supaya menjauhi bangunan yang mengalami kerosakan yang ketara.

“24 kapal, 70 pesawat, 112 helikopter dan dron mengambil bahagian dalam kerja yang sedang dijalankan, selain 12,322 kenderaan kerja,” kata Naib Presiden Turkiye itu.

Pada Selasa 14 Februari, Perdana Menteri, Dato’ Seri Anwar Ibrahim telah berangkat ke Turkiye bersama Menteri Luar Negeri, Datuk Seri Diraja Dr Zambry Abdul Kadir, Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali dan delegasi Malaysia.

Perdana Menteri tiba di Stadium Nurdagi, Gaziantep, Turkiye pukul 9 pagi (waktu tempatan) bagi melawat anggota pasukan SAR Malaysia yang ditempatkan di sini.

Beliau turut berbangga dengan kecekapan, profesionalisme pasukan SAR Malaysia yang berkhidmat membantu mangsa gempa bumi di Turkiye

“Kemusnahan akibat gempa bumi di selatan Turkiye amat dahsyat dan di luar jangkaan,” kata Anwar.

Beliau percaya, kumpulan SMART berkemampuan dan mempunyai semangat jati diri yang tinggi seperti yang ditunjukkan sebelum ini hingga mampu membawa keluar mangsa yang masih hidup dan terselamat dalam bencana tersebut.

“Perjalanan saya dan delegasi kemudian diteruskan pula ke Ankara bagi menemui rakan sejawat saya Presiden Turkiye, Recep Tayyip Erdogan bagi menunjukkan sokongan moral kepada negara yang dilanda gempa bumi itu awal minggu lalu.“

Beliau turut memohon seluruh rakyat jelata agar mendoakan perjalanan delegasi Malaysia dan dipermudahkan urusan di sana hendaknya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Undi18: Pengundi Muda Tidak Matang Memilih?

Jika kita renungi semula garis masa bermula dari kelulusan Undi18 hingga ke hari mengundi pada Pilihanraya Umum ke-15, kita punyai tempoh waktu kira-kira selama tiga tahun empat bulan dan tiga hari untuk lakukan sesuatu terhadap pengundi baharu ini.

Apatah lagi, ia memberi penambahan yang sangat signifikan terhadap jumlah keseluruhan pengundi baharu menjelang PRU15 nanti. Untuk rekod, 52 peratus pengundi daripada keseluruhan pengundi merupakan pengundi muda dan baharu.

Namun demikian, apa yang berlaku? Kita berdepan dengan beberapa krisis besar, secara langsung atau tidak langsung, yang tidak pernah negara kita alami terutamanya wabak Covid-19 dan politik nasional.

Dalam tempoh tiga tahun berkenaan, lebih dua tahun kita berdepan dengan krisis Covid-19 yang memberi dampak sangat besar terhadap keutamaan pihak yang berkaitan, khususnya Kementerian Pendidikan dan Kementerian Belia dan Sukan yang sepatutnya menjadi pengatur utama membina kesedaran, pengetahuan dan sikap generasi ini terhadap politik dan demokrasi.

Waktu itu keutamaannya bukan lagi literasi politik, akan tetapi pada akses pendidikan buat pelajar-pelajar yang terpaksa berkurung di dalam rumah dengan serba kurang peranti dan data Internet.

Langkah Sheraton yang telah memunculkan krisis politik menyebabkan berlakunya peralihan kepimpinan. Elit politik dilihat bekerja dengan sangat bersungguh untuk mengekalkan jumlah kerusi, bukan pada pembinaan dasar dan polisi.

Kita masih ingat bagaimana parti-parti ini bersungguh-sungguh bermesyuarat hingga lewat malam untuk bincang tentang status letak duduk kerusi mereka, namun sedihnya, tidak nampak kesungguhan kepada usaha-usaha untuk kebaikan dan membaikkan keadaan rakyat.

Sekali gus, ia memberikan kesan besar terhadap usaha literasi politik kepada generasi baharu ini kerana kementerian yang berkaitan khususnya Kementerian Pendidikan dan Kementerian Belia dan Sukan tidak dilihat cukup berminat dan mempunyai iltizam politik untuk benar-benar berusaha memberikan literasi politik yang sepatutnya kepada generasi baharu.

Jelas secara sistemnya yang berada di tangan pihak kerajaan, tidak memberi dorongan yang cukup kepada generasi ini. Nah, mengapa mereka – pengundi baharu muda – pula yang disalahkan dengan anggapan tidak matang dan tidak tahu apa-apa?

Saya ada kerisauan cara sebahagian lingkungan saya menilai pengundi baharu ini. Rata-rata mereka merasakan Undi18 ini gagal kerana mereka mengundi parti lawan, bukan parti yang mereka inginkan. Logik ini aneh dan sempit dalam menjustifikasikan keberkesanan Undi18.

Menilai Undi18 menggunakan lensa parti hakikatnya merosakkan kesuburan demokrasi. Ini kerana kepentingan mereka bukan pada demokrasi tapi kepada kemenangan parti.

Jika menang, maka baik. Jika kalah, maka buruk.

Kita harus menggunakan lensa pertiwi untuk menentukan sikap terhadap Undi18. Jika kita menggunakan lensa pertiwi, ruang penilaian kita itu lebih besar daripada status parti.

Ia ada pada pengisian teori dan penyertaan aksi dalam ruang politik dan demokrasi. Ia menyubur wacana yang lebih rancak, kritikan yang lebih bernas dan penyertaan yang lebih luas terhadap generasi baharu ini.

Saya melihat suatu yang positif terhadap Undi18 melihat kepada jumlah peratusan yang turun mengundi. Ia memberi gambaran bahawa sistem demokrasi kita ini masih dapat dipercayai meskipun pelbagai krisis yang menghakis keyakinan rakyat terhadap elit politik kerana tindakan mereka sebelum ini.

Kita harus perhatikan semula lensa yang kita gunakan. Jika lensa yang kita pakai itu sudah sedia salah, maka akhirnya pasti berhujungkan masalah.

Memutuskan untuk menurunkan had umur pengundi daripada 21 tahun kepada 18 tahun adalah antara langkah yang harus kita lakukan untuk mematangkan demokrasi negara. Menilai keberkesanannya hanya pada Pilihan Raya Umum (PRU) yang pertama adalah sikap yang tidak cermat.

Harus diingat, negara kita memerlukan hingga 14 kali PRU, barulah dapat mencipta sejarah baharu dengan mengubah kerajaan buat pertama kali. Sikap yang sama perlu kita letakkan terhadap generasi baharu yang baru mengundi buat kali pertama.

Kita mempunyai jalan yang panjang untuk mematangkan demokrasi negara kita. Jalan panjang ini harus diisi melalui reformasi sistem dan budaya yang melingkari generasi muda ini.

Pendidikan berasaskan dialog dan dialektika harus disuburkan, tidak lagi kerja-kerja pembodohan dan pendangkalan akal mereka.

Kita harus ingat, literasi politik bukan hanya berkisar pada hari pengundian yang berlangsung lima tahun sekali. Seperti yang dirakam oleh Dr. Azhar Ibrahim di dalam buku beliau, Emancipated Education harus kita renungi:

“We need political literacy not simply for citizens to exercise their rights as voters but as citizens equipped with some intellectual capacity to name/articulate the situation they are in and are confronted by, as much as they will to act based on their understanding of the necessary course of action informed by their critical knowledge of the political issues and conditions in society.”

(Kita memerlukan literasi politik bukan sahaja untuk rakyat melaksanakan hak mereka sebagai pengundi tetapi sebagai rakyat yang dilengkapi dengan beberapa kapasiti intelek untuk menamakan / menyatakan situasi yang mereka hadapi, seberapa banyak yang mereka mahu untuk bertindak berdasarkan pemahaman mereka tentang perkara yang perlu tindakan yang dimaklumkan oleh pengetahuan kritikal mereka tentang isu dan keadaan politik dalam masyarakat).

Jika kita sedari bahawa literasi politik bukan sekadar tentang mengundi, maka Undi18 masih lagi terlalu awal untuk kita ukur keberhasilannya, juga masih terlalu panjang untuk kita matangkannya.

Usaid Asmadi
Ketua Penerangan IKRAM Muda Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU13: Kenyatan media Gabungan Bertindak Malaysia (GBM)

Memandangkan PRU 13 adalah persimpangan bersejarah dalam perjalanan negara kita menuju penghayatan demokrasi yang teguh dan matang;

Kami menyeru semua parti-parti politik agar:

i.          menghormati hasrat rakyat mahukan pilihanraya yang bebas, adil dan bersih yang mematuhi prinsip-prinsip dan proses demokrasi;

ii.         berkempen berasaskan polisi dan program yang bermanfaat kepada  rakyat dan negara dan bukan berasaskan kutuk-mengutuk;

iii.        berjanji untuk tidak memutarbelit isu-isu berkaitan agama, kaum, kecenderungan seksual dan kepercayaan; dan

iv.        mengutuk dan menghindar dari melakukan sebarang tindakan keganasan politik.

Kami menyeru semua institusi kerajaan agar:

i.          berpegang teguh kepada prinsip tidak memihak dan neutral seperti yang termaktub di dalam Perlembagaan Persekutuan;

ii.         menyelia dan menjalankan pilihanraya secara bebas dan tidak memihak seperti yang dikehendaki oleh Perlembagaan dan Undang-undang yang berkuatkuasa (Suruhanjaya Pilihan Raya);

iii.        mengamalkan piawai profesionalisme yang tertinggi dalam menguruskan urusan negara semasa fasa “kerajaan interim” dan dalam membantu Suruhanjaya Pilihan Raya menguruskan proses pilihanraya (Perkhimatan Awam dan Pasukan Keselamatan);

iv.        berpegang teguh kepada prinsip pemisahan kuasa dan keadilan di dalam mengadili kes-kes berkaitan pelaksanaan dan keputusan pilihanraya;

v.         menghormati keputusan pilihan yang dibuat oleh rakyat dan memastikan perpindahan kuasa yang aman pasca PRU 13. Pembentukkan kerajaan baru hendaklah menurut semangat dan matan Perlembagaan Persekutuan dan Perlembagaan Negeri masing-masing.

Kami menyeru media cetak dan elektronik agar melaporkan pilihanraya dengan adil dan bertanggungjawab serta berpegang teguh kepada piawai kewartawanan tertinggi sebagai mana yang dikehendaki oleh tatalaku profesion pengamal media.

Kami menggesa rakyat menggunakan hak yang diberi oleh perlembagaan untuk mengundi secara bertanggungjawab, serta menerima keputusan majoriti seperti yang ditetapkan di bawah sistem demokrasi berparlimen kita.

Memandangkan kesangsian yang timbul dari Siasatan Suruhanjaya Diraja di Sabah, kami menggesa SPR untuk mengundang pemantau pilihanraya yang ditauliahkan oleh Bangsa-bangsa Bersatu dan Komanwel. Kami percaya ini akan memulihkan keyakinan rakyat yang pilihanraya ini adalah bebas, adil dan bersih. Ia juga akan melonjakkan imej Malaysia dimata masyarakat antarabangsa.

Akhir sekali kami mengingatkan bahawa pengamalan demokrasi yang baik tidak berakhir pada hari mengundi. Rakyat mesti terus memainkan tanggungjawab menentukan masa depan kita. Kerajaan dan parti-parti politik mesti dituntut menepati janji-janji pilihanraya mereka. Sehubungan ini GBM menyeru agar semua pihak giat mengadakan syura supaya amalan demokrasi kita menjadi lebih mantap.

1)       Kuala Lumpur & Selangor Chinese Assembly Hall (KLSCAH)

5)       Majlis Perundingan Malaysia Agama Buddha, Krisitian, Hindu, Sikh dan Tao (MPMA-BKHST)

6)       Negeri Sembilan Chinese Assembly Hall (NSCAH)

7)       Penang Chinese Town Hall (PGCTH)

8)       The Federation of Chinese Associations Johore State (FCAJ)

9)       Lim Lian Geok Cultural Development Centre (LLG)

10)   United Chinese School Alumni Association of Malaysia (UCSAAM)

14)   Saya Anak Bangsa Malaysia (SABM)

15)   Persatuan Masyarakat Selangor dan Wilayah Persekutuan (Permas)

16)   National Indian Rights Action Team (NIAT)

19)   All Women’s Action Society (AWAM)

20)   Partners in Community Organising (Pacos Trust)

21)   Persatuan Bekas Siswazah Universiti dan Kolej di China, Malaysia (Liu-Hua)

22)   Nanyang University Alumni Malaya (Nanda)

23)   Japan Graduates Association, Malaysia (JAGAM)

24)   Gabungan Persatuan Alumni Universiti Taiwan Malaysia (GPAUTM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…